mirzoulugbek.tashkent.uz Mirzoulugbek.Tashkent.Uz - Тамаддун Сарчашмаларида\nШоштепадан Бурганли сопол идишлари мажмуасига оид топилган идиш парчалари юқорида кўрсатилган майда кунгурали ҳамда тирноқ ботиқли кўринишидаги ва қийшиқ ўймали нақшлардан анча фарқ қилади. Бу хилдаги сопол Қозоғистоннинг Беғози дандибой маданияти ёдгорликларига ўхшайди. Бу кулранг сарғиш\nрангли, қўлда ясалиб, силлиқланган, майда кунгурадор нақшлар туширилган таги ясси идишдаги қийшиқ нақш тирноқ ботиқли усулидаги безакларда Бурганли маданиятига хос баъзи ўхшашликлар мавжуд. Айниқса, безакларда нақшли усулнинг пайдо бўлиши диққатга сазовордир. Тадқиқотчиларнинг кўпчилиги бу маданиятни милодгача бўлган Х-VII асрларга тегишли деб хисоблайдилар. Меандр типидаги нақшни эса бир мунча аввалги даврга (милод дан авалги XII асргача) оид деб белгилаш мумкин, бироқ у милоддан аввалги IХ-VII асрлардаги Шарқий Оролбўйи сўнги жез даври ашёлари орасида учрайди.\nБурганли қўрғончасидан топилган ашёлари орасида бор бўйига тешикчалар қилинган жез найча эътиборга сазовордир. Бу буюмга айнан ўхшаш ашёлар, Марғиёна (Туркманистоннинг жанубида)\nва Белужистоннинг Пирак деган жойидаги Бактрия Маргиёна археологик мажмусида учрайди. Улар милоддан аввалги I минг йилликнинг биринчи ярмига оид деб белгиланган.\nЧамаси, милоддан аввалги III асрдан Тошкент воҳасига энг қудратли қадимги конфедерациялардан бири бўлган дахлар бир лашмаеига кирувчи қабилалар гуруҳи кириб кела бошлаган. Бу кўчманчилар шу жойларда бўлганлиги хақида ўз изларини қолдиришган. Сўнг жануб томонга Амударёнинг ўрта оқимигача боришган. Милоддан аввалги II асрга оид Бабашов кабристонидаги қабрлар ичидан кўчиб келган қабилаларга хос моддий маданият мажмуасидан туяга муқаддас ҳайвон сифатида сиғиниш ашёси аниқланган. Шоштепа қабристонидан асосий артефакт ҳисобланувчи ётган ҳолдаги туя тасвири туширилган тўқанинг топилиши унинг Бабашов қабристонида ва қуйи Дон хамда Қора денгиз бўйидаги\nДонец худудида милоддан аввалги III-II асрлардаги дафн одатларига ўхшашлиги аниқланган. Бу ҳол этник қардош қабилаларнинг кенг ҳудуд бўйлаб ҳаракатланганлигидан далолат беради. Бу қабилалар Тошкент воҳаси орқали ўтиб, кейинги даврларда ҳам давом этган дашт халқларининг кўчиб юришини бошлаб берди.\nТошкентдаги шаҳар маданиятининг илк босқичлари\nСирдарё этакларидаги воҳалардан келган одамлар Тошкентнинг қадимги заминидаги шаҳарларнинг ҳақиқий бунёдкорлари бўлиб қолдилар. Улар ўзлари билан бирга хом ғишт ва пахсадан бино қуриш технологиясини олиб келдилар. Бу ерда гап Сирдарё этакларида яшаган даҳ кабилалари бирлашмасининг ўтроқ ва ярим ўтроқ ҳаёт кечирган қисми ҳақида бормоқда. Улар Қадимий Хоразм ва Ўрта Осиё жанубий вилоятларидан шаҳарсозлик маданиятлари таъсирида ўзларининг шаҳар маданиятини яратдилар. Бу Чирикработ деб аталувчи маданият Сирдарёнинг жанубий тармоғи ирмоқларидан дарёнинг Оролга қуйиладиган ҳудудигача шаклланган. У милоддан аввалги V асрнинг охири-II асрга оид деб аниқланган. Тадқиқотчилар бу ирмоқлар милоддан аввалги III аср давомидаёқ қуриб колганини қайд этганлар, бу ҳол аҳолининг яшаш, одатий хўжалик юритиш ва шаҳар қуриш учун бир мунча қулай жойларни излаб, ҳудудни тарк этишига сабаб бўлган. Бир бирини кесувчи "хочсимон" усулида қурилиб, доирага олинган ибодатхона ёдгорлик бинолари ана шу маданиятнинг ёрқин белгиларидан бири ҳисобланади. Бу қуёш рамзи ҳисобланиб, Чирикработ маданияти эгаларининг қуёшга сиғиниши ва оташпарастлигини кўрсатади. Ёзма манбаларнинг далолат беришича, Сирдарё ўнг қирғоғида яшовчи ўтроқ ва ярим ўтроқ халқлар қуёшга сиғинганлар ва унга отларни қурбонлик қилганлар. Буни милоддан аввалги V асрда Геродот ҳам қайд этган. Унинг сўзларига кўра қурбонликнинг моҳияти, худоларнинг энг учқурига, ҳайвонларнинг энг учқури инъом этилган. Массагетлар маликаси Тўмарис ҳам босқинчи аҳамонийлар подшоси Кирдан қасос олиш учун қуёшга топинган эди.\nСирдарёнинг ўнг қирғоғида қўрғончалар билан ёнма-ён қуёшга ўхшаш қурилишлар бу қабилаларга хосдир. Хусусан, Чордара атрофларида топилган Оқтоба 2 шаҳарчаси шу жумладандир. Қуёш тасвирли шаҳар типидаги манзилгоҳ Шоштепада ҳам очилган бўлиб, унга Жўнариғи ёқасида асос солинган. Милоддан аввалги II асрга оид оригинал хочсимон режада қурилган бино айланма девор билан ўралган ва кўчманчилар қабристони устига бунёд этилган. Бино келгиндиларнинг яхлит манзилгоҳи тизимига кирган, бир вақтлар 20 25 га майдонни эгаллаган (ҳозир замонавий шаҳар қурилишлари ичида қолиб кетган). Бино атрофидаги айланма девор квадрат ёки тўртбурчак шаклидаги миноралар билан ҳимояланган. Иншоот учта мувозий бино ва учта айланма йўлакни ўз ичига олган. "Хоч"нинг ҳар қайси қанотида ҳам бинолар бўлган. Доира ичидаги айрим деворларга найзасимон туйнуклар қилинган.\nАна шу бинода қазиш ишлари олиб борилаётганда археологлар хом ғишт деворлар, йўлак равоқлари ва гумбазли хоналарни аниқладилар. Уларнинг баъзи деворлари қизил рангга бўялгани кўзга ташланади. Бинонинг ғайриодатий тарҳи унинг махсус мақсадга мўлжалланганлиги оловга сиғинувчилар ибодатхонаси эканлигини англатади. Ибодатхона хоч ва доира қуёшнинг энг қадимги рамзларини уйғунлаштириш тамойили бўйича қурилган. Шоштепадаги хочсимон бинони ўрганиб шундай хулоса қилиш мумкинки, кўчманчи аҳоли ҳам, Тошкент воҳасидаги дастлабки шаҳарларда яшовчилар ҳам қуёшга сиғинганлар.\nПечать 01 Май 2014 Ўқилди: 2227


"Лукойл"нинг "Ўзбекнефтгаз" АЁҚШларини сотиб олиши тўғрисидаги хабар инкор этилди\n02 март 2021, Тошкент вақти: 13:45\n“Ўзбекнефтгаз” холдинги раҳбари Алишер Султонов Ўзбекистондаги ёнилғи қуйиш станцияларини Россиянинг “Лукойл” ширкати сотиб олиши тўғрисидаги маълумотларни инкор қилди.\nSputnik нашрининг 14 июнь куни билдиришича, Султонов бу ҳақда Тошкентдаги халқаро пресс-клуб йиғилишида гапирган.\n-“Лукойл” ёнилғи қуйиш шаҳобчаларини сотиб олади, деган гап абсурддир, чунки бу ширкатнинг ўз стратегияси бор ва бу стартегияга кўра, “Лукойл” эски станцияларни сотиб олмайди, балки ўзи янгиларини қуради, -деди Алишер Султонов.\nЖорий йил февралида “Ўзбекнефтегаз” UzGazOil ёнилғи қуйиш шаҳобчаларини ўз тасарруфига олган ва уларнинг номини “Ўзбекнефтгаз” деб ўзгартирган эди. Бу шаҳобчаларнинг бир қисми “Лукойл”га сотилиши тўғрисидаги гап-сўзлар мана шундан сўнг пайдо бўлганди.\nШу билан бир қаторда “Лукойл” Тошкентда январь ойида шу кунгача ишга туширилмаган битта ёнилғи қуйиш шаҳобчасини қуриб битирган.\nСултоновнинг айтишича, “Лукойл” Тошкент айланма йўлига яна бир нечта шаҳобча қуриш режасини эълон қилган. Аввалроқ “Лукойл” Ўзбекистонда 50та енилғи қуйиш шаҳобчаси қуриши тўғрисида хабар берилган эди.


СССР қулаши ортидан собиқ совет мамлакатларида Хитой таъсири қандай ошди?\n1989 йилнинг май ойида Совет Иттифоқи бош котиби Михаил Горбачёв катта шов-шув билан Хитойга уч кунлик хизмат сафарига борди.\nБу 1969 йилда икки мамлакат ўртасида чегара можароси содир бўлганидан кейин совет раҳбарининг Хитойга қилган биринчи ва сўнгги ташрифи бўлди. Чегара можаросидан кейин икки давлат ўртасида юзага келган кескинлик ўнлаб йилга чўзилганди.\nГорбачёвнинг Хитойга ташрифидан кейинги икки ярим йил давомида Пекин ва Москванинг йўллари бир биридан ажралиб кетди.\nСовет Иттифоқи раҳбарияти ўсиб бораётган миллатчилик ҳамда иқтисодий таназзул билан курашар экан, мамлакат ўз қудратини йўқотиб борди. 1991 йилнинг 26 декабрида Совет Иттифоқи расман тарқатиб юборилди.\nСовет Иттифоқидан фарқли ўлароқ, Хитой иқтисодий ўсиш йўлини босиб ўтди. Ўнлаб йил давомида мамлакатда турмуш даражаси кўтарилди, Пекиннинг хориждаги таъсир кучайиб, мамлакат глобал таъсирга эга кучга айланди.\nСовет Иттифоқи парчаланганидан 30 йил ўтгач, ушбу оламшумул ҳодисанинг таъсири ҳали-ҳануз бутун Евросиё бўйлаб сезилмоқда, чунки СССР парчаланиб кетгани Хитой учун ўттиз йил давомида минтақада ўз таъсирини оширишга йўл очиб берди.\nСовет раҳбари Михаил Горбачев (чапда) ва Хитой раҳбари Денг Сяопин 1989 йилда.\nПекин Совет Иттифоқи парчаланиб, 15 та янги Республика шаклланишини эҳтиёткорлик билан кузатди. Бунга қарамай, Москва билан зиддият ўз якунига етгани туфайли Хитойнинг қўли бўшаб, чегараси ташқарисига эътибор қаратиш имкони туғилди.\nНатижада Хитой Марказий Осиёда етакчи кучга айланди, Москва билан янги сиёсий алоқаларни ўрнатди ва пировардида бутун дунёни қамраб олувчи “Бир камар ва йўл” ташаббусини йўлга қўйди. Лойиҳа Хитой компаниялари учун қўл келди ва Евросиёда иқтисодий мувозанатни тубдан ўзгартирди.\nМэриленд штатидаги Фростбург давлат университети доценти Хайюн Ма Озодлик билан суҳбатда:\n“Совет Иттифоқи хавфсизликка солган таҳдид йўқолгач, Хитойда ўз ресурсларни бошқа жойга сарфлаш ҳамда охир-оқибат ўз таъсирини ғарб томон кенгайтириш имкони пайдо бўлди”, деди.\n“Бу Пекин учун катта ютуқ. Бугунги кунда Хитой таъсири ҳамма жойга тарқалган”.\nСовет Иттифоқи парчаланиб кетгани Пекиндаги раҳбарият фикрлашига ҳам катта таъсир кўрсатди. Коммунистик тенгдоши тақдирини такрорламаслик Хитой сиёсатчилари ва мамлакатнинг ҳозирги раҳбари Си Цзиньпин учун устувор вазифа бўлиб келади. Си 2013 йил сўзлаган нутқида СССР парчаланиб кетганини “катта сабоқ” деб атади.\nСи Цзиньпиннинг сўзларига кўра, олинган сабоқ шундан иборатки, Совет раҳбарлари қатъияти ва мафкурасини ҳаддан ташқари кўп эгган. Кўплаб таҳлилчи фикрича, айнан мана шу қараш Хитойда норозиликни бостириш ҳамда мамлакатнинг глобал миқёсда таъсирини кенгайтириш истагини кучайтирган.\nОсиё тадқиқотлари миллий бюроси (National Bureau of Asian Research) катта илмий ходими Надеж Ролланд Озодлик билан суҳбатда:\n“Хитой Коммунистик партияси учун Совет Иттифоқининг қулаши огоҳлантирувчи қиссадир”, деди.\n“Хитой сиёсати ортида катта ташвиш бор. Бу ҳокимиятни йўқотиш қўрқуви ва уни қандай қилиб бўлса-да сақлаб қолиш истагидир”.\nБошида Хитойнинг Евросиё бўйлаб ҳаракатлари амбицияли ёки юқори даражали эмас эди. Пекин иқтисодий қийинчиликлар ва сиёсий инқирозлар (Тожикистондаги фуқаролар урушидан тортиб, Россиянинг Шимолий Кавказидаги жангларгача) тўлқинини босиб ўтаётган янги қўшниларига қандай муносабатда бўлиш ҳақида бош қотираётган эди.\nАҚШ ва унинг иттифоқчилари Совуқ уруш тугаб, коммунизм жиловланганидан боши осмонга етар экан, Хитой ҳам қулаши мумкинлиги ҳақидаги хавотирлар урчиди.\nСобиқ Совет Иттифоқи давлатларида беқарорлик ва ноаниқлик кенг тарқалган 1990 йилларда Пекин эҳтиёткорлик билан ҳаракат қилди. Хитой ўз иқтисодий ривожланишига эътибор қаратди ва Шарқий Осиёдаги қўшнилари билан алоқаларни яхшилаш ва мамлакатга сармоя жалб қилиш учун йирик дипломатик кампания бошлади.\nМарказий Осиёда эса Хитой эҳтиёткорлик билан иш тутди. Пекин учун ўз хавфсизлигини таъминлаш ҳамда кўп йиллик чегара низоларини ҳал қилиш муҳим эди.\nАммо Хитойнинг минтақадаги таъсири секин суръатда ўсиб борди, чунки Пекин постсовет Россия ўз ҳаракатларига қандай муносабат билдиришидан хавотирда эди.\n1996 йил апрель ойида Хитой, Россия, Қозоғистон, Қирғизистон ва Тожикистон раҳбарлари Шанхайда учрашиб, собиқ Хитой – Совет Иттифоқи чегарасидан ҳарбий қўшинларини олиб кетиш ва мустақил мамлакатлар билан чегара масалаларини ҳал қилиш механизмини йўлга қўйиш тўғрисида битим имзоладилар.\nКелишув натижасида Шанхай бешлиги тузилди. Гуруҳ 2001 йилда Ўзбекистон қўшилиши билан Шанхай ҳамкорлик ташкилотига (ШҲТ) айланади. (Бу орада ташкилотга Ҳиндистон ва Покистон ҳам қўшилди).\n“Хитой ҳеч қачон Россияга очиқчасига қарши чиқмоқчи бўлмаган. Шунинг учун Пекин аввало минтақага иқтисодий йўл билан кириб борди, кейин эса бошқа жойларда ўз таъсирини кучайтирди”, деди Ма.\nШҲТ тузилганидан кейинги йилларда Хитой бошқа мамлакатларнинг ички ишларига аралашмаслик, иқтисодий ҳамкорликни ривожлантириш ва минтақадаги обрўсини оширишга қаратилган кенг қамровли стратегияга амал қилди.\nXXI аср давомида Хитой юксалиши ортидан Вашингтонда Хитой бўлажак рақобатчи ўлароқ кўрила бошлади. Натижада Пекин бутун Евросиё бўйлаб алоқаларни чуқурлаштиришга янада кучлироқ эътибор қарата бошлади, айниқса Америка минтақада ҳарбий базалар очгани туфайли.\n“Хитойнинг юксалиши Қўшма Штатлар ва бошқалар учун огоҳлантириш бўлди”, деди Ма.\n“Қуруқлик бўйлаб Ғарб томон кенгайиш кескинлик тезда кучайиши мумкин бўлган Тинч океани минтақасига қараганда анча хавфсизроқ йўл эди”.\n2000- йиллар давомида хитойлик стратеглар ўз эътиборини Евросиёга қаратди, минтақа ўзига ишончи тобора ўсиб бораётган Пекин учун янги сиёсатлар майдонига айланди.\nАммо “Хитойнинг ғарбий горизонти” китоби муаллифи Даниел Марки таъкидлаганидек, ўша пайтда Пекин собиқ Совет Иттифоқи ҳудудида ҳозирги мақомига кўтарилиши аён эмас эди.\n“Хитой Совет Иттифоқининг парчаланишидан фойда кўриши ёки ўз таъсирини Евросиёга кенгайтира олиши аниқ эмас эди”, деди Марки Озодлик билан суҳбатда.\nМарказий Осиё Пекин диққат марказида бўлди, чунки Хитой сиёсатчилари Афғонистон ҳамда Хитойнинг ғарбий Шинжон вилояти билан чегарадош минтақани Хитой хавфсизлиги учун муҳим стратегик ҳудуд сифатида кўра бошладилар. Қолаверса, минтақа табиий ресурсларга ҳам бой бўлиб, Хитой дунёдаги энг йирик нефть ва газ истеъмолчиси сифатида ўзининг ички бозорини таъминлаши ҳақида ўйлай бошлаганди.\n2010 йилда Халқ озодлик армияси генерали Лю Ячжоу Марказий Осиёни “бугунги Хитой халқига осмон томонидан берилган бой туҳфа” деб атади. Лю Ғарб таъсири ушбу минтақада Тинч океанига қараганда каттароқ бўлишини қўшимча қилди.\nБу орада бир қатор силжишлар Пекиннинг дунёдаги мавқейини ўзгартиришда давом этди.\nХитой 2008 йилги глобал молиявий инқирозни кўпчилик мамлакатларга қараганда яхшироқ енгиб ўтишга муваффақ бўлди. Аммо бўҳрон ортидан Хитойнинг кўплаб саноати “ортиқча қувват” муаммосига дуч келди ва янги бозор излашга мажбур бўлди.\nБундан ташқари, Хитой 2010 йилда Японияни ортда қолдириб, дунёнинг иккинчи энг йирик иқтисодига айланди. Бу орада Евросиёда кўплаб давлат Ғарб ёки Россия молиясидан фойдаланиш имконияти чекланган бўлгани учун сармоя жалб этишга ҳақида бош қотира бошлаган эди.\n“Хитой ҳар доим ҳам жозибали инвестор сифатида кўрилмаган”, деди Марки.\n“Молиявий инқироздан кейингина кўплаб мамлакат Хитойга эътиборини қаратди. Бунга қисман умидсизлик ва сармояга бўлган эҳтиёж туртки бўлди”.\n2012 йилда нуфузли олим ва Пекин университети халқаро тадқиқотлар мактабининг собиқ декани Ван Жиси Евросиёда Хитой таъсирини ошириш йўлида ғарбга томон иқтисодий ва дипломатик кенгайиш стратегиясини белгилаб берди.\n“Ғарбга юриш” деб номланган ушбу стратегия Американинг Шарқий Осиёдаги таъсирига жавоб эди. Қолаверса, стратегиянинг кўплаб ғоялари “Бир камар, бир йўл” лойиҳаси учун асос бўлди. 2013 йилда Қозоғистонда эълон қилинган лойиҳа Си Цзиньпиннинг энг муҳим ташқи сиёсат лойиҳасидир.\nЎшандан бери глобал лойиҳа доирасида Лотин Америкаси, Африка ва Евросиё бўйлаб юзлаб миллиард доллар қийматга эга лойиҳалар бошлаб юборилди. Пекин Покистоннинг Гвадар порти, Марказий Осиё бўйлаб темир йўл алоқалари ҳамда Эроннинг кенг, аммо муаммоли нефт секторида стратегик лойиҳаларни молиялаштириб, ўз таъсирини кенгайтирди ва Хитой ширкатлари учун янги имкониятларни яратди.\n“Кўпгина хитойлик сиёсатчининг назарида Хитой бутун Марказий Осиё ҳамда Евросиёнинг бошқа қисмларида ўзининг тарихий ва анъанавий ролини қайта тиклади”, деди Фростбург давлат университети профессори Ма.\n“30 йил ичида [мамлакат] асосан Россия таъсири остида бўлган ҳудуддан [глобал таъсирга эга мамлакатга] ўзгарди”.\nГорбачёвнинг 1989 йилда Хитойга ташрифи баъзи совет сиёсатчилари кутган муҳим сафар бўлмади. Бунга қарамасдан, Пекин – Москва алоқаларини мустаҳкамлаш истаги Си ва Россия президенти Владимир Путин ҳукмронлиги давомида амалга ошди.\nРоссия Хитойнинг юксалишини хавотир билан кузатиб келади. Қолаверса, Москванинг Евросиё Иттифоқи доирасида минтақа учун ўз режалари бор. Бунга қарамай, сўнгги йилларда Пекин ва Москва янада яқинроқ муносабат ўрнатишга муваффақ бўлди. Жорий йилнинг июль ойида Путин икки мамлакат ўртасидаги алоқалар энг юқори даражага етганини таъкидлади.\n“Совет Иттифоқининг қулаши Россия билан янада дўстона муносабат ўрнатиш учун йўл очди”, деди Осиё тадқиқотлари миллий бюроси ходими Ролланд.\n“Вазият нақадар тез ўзгарганини кузатар экансиз, ҳайратга тушасиз”.\nПекин ва Москва кўп масалада турли фикрласа-да, улар асосан АҚШга нисбатан умумий адоват туфайли ҳамкорлик қилиб келади. Хитой ҳам, Россия ҳам халқаро муаммоларни биргаликда ҳал қилишга тайёр эканлигини кўрсатди ва қўшма ҳарбий машғулотлар ўтказишни бошлади.\nКўпгина таҳлилчилар бу динамиканинг нақадар барқарор эканини савол остига олмоқда, айниқса, Пекин Марказий Осиё бўйлаб хавфсизлик соҳасидаги ролини кенгайтиришда ва Кремль ўзининг “таъсир доираси” деб ҳисоблайдиган ҳудудда иқтисодий таъсирини оширишда давом этаётгани эътиборга олинса.\n“Пекин кейинни ўйлайди ва ҳозиргача Москванинг ташвишларини бартараф этиш йўлида жуда оқил йўл тутиб келмоқда”, деди Ролланд.\n“Аммо [Пекин] шундоқ ҳам аён бўлган белгиларга эътибор қаратиб, Россияни заифлашиб бораётган куч сифатида кўра бошлашлари мумкин.”


Модрич бешинчи марта Хорватияда йил ўйинчиси деб топилди / Olamsport.com\n19:22"Uzbek Tigers". Кубага борадиган таркибимиз маълум бўлди, Бектемир йўқ7 19:05Футбол. Ўзбекистон Японияга қарши ўзининг энг яхши ўйинини кўрсатмоқчи0 18:46Гандбол. Жаҳон чемпионати сари йўлни мағлубият билан бошладик0 18:00Федерер учинчи давра иштирокчисига айланди0 17:35Сардор Рашидов яна жамоасини ўзгартиради0 17:12Қиличбозлик. 2017 йил қандай ўтди?0 16:53Қудратилло Абдуқаҳҳоровнинг навбатдаги жанг санаси маълум0 16:18Мугуруса биринчи ракеткага айланиб олиш имкониятини қўлдан чиқарди0 15:58Australian Open. Жокович бу сафар учинчи даврага чиқа олди 0 15:35Ҳақиқат ошкор бўлди: Анвар Бойназаров нима учун "Asian Fight-2017"га келмаганини маълум қилди + ВИДЕО1 15:08Футбол. Осиёда тўққизинчи ўриндамиз0 14:50Истомин жуфтликда Лейтон Хьюиттга ютқазди1 14:142019 йилда Якуний турнир Хитойда ўтказилади0 13:45Курашчиларимиздан медаллар шодаси, Тошкентда Олимпиада лицензияси учун турнир ўтказилади0 13:19"Реал" мухлислари Роналдуни кетишини истамоқдалар0\n11 янв 09:25\nМодрич бешинчи марта Хорватияда йил ўйинчиси деб топилди\nТеглар : ФутболМодричХорватия\n«Реал» ярим ҳимоячиси Лука Модрич Хорватиянинг ўтган йилдаги энг яхши футболчиси деб топилди.\n31 ёшли Хорватия терма жамоаси аъзоси бешинчи марта бу совринга эга чиқди.\n«Бу совринни олиш ажойиб. 2007 йил илк бор шундай совринни олгандим ҳамон ёдимда. Ўшанда беш бор шундай натижага эришаман деб ўйламагандим. Менга овоз берганларга катта раҳмат. 110 очко олиб рекорд қайд этганимдан хурсандман» – дейди Модрич.\nХорватиянинг энг яхши футболчисини собиқ футболчилардан иборат экспертлар гуруҳи аниқлайди. Модрич 110 балл олди. Ушбу натижа совриннинг 45 йиллик тарихидаги рекорднинг такрорланишидир. 2004 йилда Дадо Пршо ҳам шунча балл тўплаган эди.


CIPS-2013 кўргазмасидан энг қизиқарли лавҳалар. Кутиб олинг! / Ўзбекистон янгиликлари, энг сўнгги хабарлар\nCIPS-2013 кўргазмасидан энг қизиқарли лавҳалар. Кутиб олинг!\n09 октябр 2013, 13:22 1019 кўрилди\nАйтиш жоизки, ушбу кўргазма мазкур махсус техника ва мудофаа, ҳимоя ва хавфсизлик тизими воситаларининг йирик ишлаб чиқарувчилари ва фойдаланувчилари билан учрашиш, бозор муносабатларини мониторинг қилиш, кенг кўламдаги реклама ва маркетинг масалаларини ечиш, ҳамкорлар билан истиқболли алоқалар ўрнатиш имконини беради.\nШунингдек, CIPS-2013 кўргазмаси билан бир қаторда яна икки – 6-чи «Машинасозлик. Жиҳозсозлик. Автоматлаштириш» Марказий Осиё халқаро кўргазмаси ҳамда 8-чи «Тоғ ускуналари, Руда ва Минерарлар Қазиб олиш ва Бойитиш» Ўзбек Халқаро кўргазмаси иш бошлади.


Солиҳ алайҳиссалом | Siyrat.uz\n11:50 Август 7, 2017\nҚуръони Каримда Солиҳ алайҳиссаломнинг исмлари тўққиз марта тилга одинган. У зотнинг қиссалари «Шуаро», «Аъроф», «Қамар», «Намл», «Ҳуд» каби сураларда келган.\nСолиҳ алайҳиссаломнинг оталарининг исми Убайд, боболариники Осиф бўлиб, насаблари Нуҳ алайҳиссаломнинг ўғиллари Сомга бориб тақалади. У зот боида араблардан бўлмиш Самуд қабиласига мансубдирлар.\nСамуд қавми Арабистон яримороли, Ҳижоз диёрининг шимолий қисмида, Ҳижр деб аталадиган юртда истиқомат қилар эди. У юрт ҳозир Мадоини Солиҳ деб аталади. Аллоҳ таоло Самуд қавмига ўз ичларидан Солиҳ алайҳиссаломни Пайғамбар қилиб юборди.\nАллоҳ таоло бу ҳақда «Ҳуд» сурасида қуйидагиларни айтади:\n«Ва Самудга ўз биродарлари Солиҳни (юбордик). У деди: «Эй қавмим, Аллоҳга ибодат қилинг. Сиз учун Ундан ўзга илоҳ йўқ. У сизларни ердан пайдо қилди ва унга сизни обод қилиш учун жойлаштирди. Бас, Ундан мағфират сўранг, сўнгра Унга тавба қилинг. Албатта, Роббим Қорийб ва Мужийбдир» (61-оят).\nОятдан кўриб турибмизки, Солиҳ алайҳиссалом ҳам Пайғамбар бўлиб келиб, қавмига ўзларидан олдинги пайғамбарларнинг гапларини айтганлар:\nНуҳ алайҳиссалом ҳам, Ҳуд алайҳиссалом ҳам шу гапни айтган эдилар. Солиҳ алайҳиссалом ҳам худди шу гапни айтмоқдалар. У зотдан кейин келганлар ҳам шу гапларни айтадилар. Чунки пайғамбарларнинг ҳаммаси ягона Аллоҳдан келган, Аллоҳнинг эса битта дини бор. У дин ҳам Исломдир.\n«У сизларни ердан пайдо қилди ва унга сизни обод қилиш учун жойлаштирди».\nЭй қавмим, Аллоҳ сизларни ер жинсидан яратди. Сўнгра ўша ерни обод қилишингиз учун сизни унда қолдирди.\n«Бас, Ундан мағфират сўранг, сўнгра Унга тавба қилинг».\nБу сўзларни ҳам барча пайғамбарлар ўз умматларига айтганлар.\n«Албатта, Роббим Қорийб ва Мужийбдир».\nУ истиғфор ва тавбангизни яқиндан туриб эшитади, билади ҳамда тезда қабул қилади.\nСолиҳ алайҳиссаломнинг бу гапларига қавми қуйидаги жавобни бердилар:\n«Улар дедилар: «Эй Солиҳ, бундан олдин ичимизда орзу қилинган киши эдинг. Энди бизни ота-боболаримиз ибодат қиладиган нарсага ибодат қилмоғимиздан қайтарасанми? Албатта, биз сен даъват қилаётган нарса ҳақида шак-шубҳадамиз» («Ҳуд» сураси, 62-оят).\nСамуд қавми ҳам бошқа қавмларга ўхшаб, ўзларидан чиққан Пайғамбарга, у даъват қилаётган динга шак-шубҳа билан қарамоқдалар. Шу билан бирга, улар Солиҳ алайҳиссаломнинг аввалги ҳолларини эътироф қилмоқдалар:\n«Эй Солиҳ, бундан олдин ичимизда орзу қилинган киши эдинг».\nБарча жоҳил қавмлар ота-бобоси ибодат қилган нарсага ибодат қилишни рўкач қилиб, Аллоҳнинг юборган Пайғамбарини инкор қиладилар. Ота-боболари ибодат қилган нарса ҳақми, ноҳақми, уларга барибир. Ота-бобоси ибодат қилган бўлса, бўлди. Ўзларича ақл ишлатиб кўрмайдилар. Самуд қавми илгари ўзлари ҳавас қилиб юрган одам Пайғамбар бўлиб келиб, Аллоҳнинг амрини етказса ҳам, ота-боболарининг амалини ташлашни эп кўрмасликни баҳона қилиб, Аллоҳнинг динини инкор қиляптилар. Улар Солиҳ алайҳиссаломга:\n«Албатта, биз сен даъват қилаётган нарса ҳақида шак-шубҳадамиз», дедилар.\nҚавм Ҳақ ҳақида шак-шубҳага тушди. Инсон табиати бузилганда шундай бўлади.\n«У деди: «Эй қавмим, айтинг-чи, агар Роббим томонидан очиқ-ойдин ҳужжатга эга бўлсам ва У менга Ўз томонидан раҳмат берган бўлса-ю, Унга осий бўлсам, ким менга Аллоҳ (азоби)дан (қутулишга) ёрдам беради?! Бас, менга зиёндан ўзгани зиёда қилмассиз» («Ҳуд» сураси, 63-оят).\nИлгари Нуҳ алайҳиссалом ҳам шу гапларни айтган эдилар: «Сизларнинг мен даъват қилаётган нарса ҳақида шак-шубҳа қилмоғингиз ҳеч нарсани ҳал этмайди. Сиз ҳар хил нарсада шак-шубҳа қилишингиз мумкин. Лекин дунёнинг ишлари, хусусан, Пайғамбарлик, динга даъват қилиш сизнинг хоҳишингиз ёки шак-шубҳа қилишингизга боғлиқ эмас!\n«Эй қавмим, айтинг-чи, агар Роббим томонидан очиқ-ойдин ҳужжатга эга бўлсам…».\n«Бу очиқ-ойдин ҳужжат У кўрсатган йўл эканлигини ростмана кўрсатиб турса».\n«ва У менга Ўз томонидан раҳмат берган бўлса-ю…».\nЯъни «У Зот, яъни Аллоҳ таоло Ўз томонидан менга Пайғамбарликни берган бўлса-ю»\n«…Унга осий бўлсам…»\n«Унинг айтганини бажармасдан, бошқача амал қилсам, албатта, Унинг азобига дучор бўламан. Ўша азобга дучор бўлган пайтимда\n«ким менга Аллоҳ (азоби)дан (қутулишга) ёрдам беради?!»\n«Сизми? Йўқ! Сиз ёрдам беролмайсиз. Сиз фақат зарар берасиз».\n«Бас, менга зиёндан ўзгани зиёда қилмассиз», деди.\nКўр-кўрона, ҳеч қандай далилсиз, ўзларича ота-бобосидан қолган бидъатларга ёпишиб олган мушриклардан зиёндан ўзга нима ҳам кутиш мумкин?!\nМинг афсуски, бу гапларнинг барчаси Самуд қавмига таъсир қилмади. «Шуаро» сурасида айтилганидек:\n«Самуд Расулларни ёлғончига чиқарди. Ўшанда биродарлари Солиҳ уларга деди: «Қўрқмайсизларми?! Албатта, мен сизларга ишончли Расулман. Бас, Аллоҳдан қўрқинглар ва менга итоат қилинглар. Бунинг учун сизлардан ҳеч қандай ажр-ҳақ сўрамасман. Менинг ажрим фақатгина оламлар Роббининг зиммасидадир.\nБу жойдаги нарсаларда омон ҳолда тарк қилинасизми?! Боғ-роғлар ва булоқларда?! Экинзорлару тугунчаси майин хурмозор ичларида-я?!» (141–148-оятлар).\nАллоҳнинг Пайғамбари Солиҳ алайҳиссаломнинг қавмига айтаётган ушбу гапларидан бу қавмнинг моддапарастликка, молу дунё ва айшу ишратга берилганлиги кўриниб турибди.\n«Ва тоғлардан манманлик-ла уйлар йўнаверасизми?!» (149-оят).\nСамуд қавми ҳозирги моддапарастларга ўхшаб,\nўзларидаги мавжуд дунё матоҳлари ила манманлик қилишни хуш кўрар эдилар. Уларнинг манманлик қилишларининг кўзга кўринган соҳаси тоғ ёнбағирларидаги тошларни йўниб, уй қилиш эди. Улар тоғнинг мужассам тошларини йўниб, ич томонига кириб, уйлар, қасрлар қилишар эди. Ана шу уйлар ҳозиргача сақланиб қолган бўлиб, Арабистон яримороли шимолида саёҳатчилар уларни томоша қиладилар.\nСолиҳ алайҳиссалом қавмига ўша манманлик учун тошдан уй йўнишларини ҳам танқид маъносида эслатмоқдалар.\n«Бас, Аллоҳдан қўрқинглар ва менга итоат қилинглар» («Шуаро» сураси, 150-оят).\n«Ва ер юзида исрофчиларнинг ишига итоат қилманглар. Ер юзида бузғунчилик қиладиган, ислоҳ этмайдиганларнинг» («Шуаро» сураси, 151–152-оятлар).\n«Улар дедилар: «Сен, албатта, сеҳрланганлардансан.\nСен бизга ўхшаган башардан бошқа эмассан. Агар ростгўйлардан бўлсанг, мўъжиза келтир» («Шуаро» сураси, 153–154-оятлар).\n«Агар Пайғамбарлик даъвоинг рост бўлса, уни тасдиқлаш учун мўъжиза келтир», дейишди.\nСамуд қавмининг бу талабига биноан, Аллоҳ таоло Солиҳ алайҳиссаломга мўъжиза берди.\n«У деди: «Мана бу туя. Унга (бир кун) сув ичиш ва сизга маълум бир кун сув ичиш.\nВа унга ёмонлик етказманглар – сизни улуғ куннинг азоби тутадир.\nБас, у(туя)ни сўйдилар-у, надомат чекувчиларга айландилар» («Шуаро» сураси, 155–157-оятлар).\nБошқа оятларда баён этилганидек, Аллоҳ таолонинг томонидан мазкур туянинг тошдан чиқарилишининг ўзи мўъжиза бўлган эди.\nАллоҳнинг пайғамбари Солиҳ алайҳиссалом Самуд қавмига ўша мўъжиза бўлган туяни кўрсатиб:\nЭнди ўша мўъжиза туянинг Самуд қавми ичида туришининг шарти қўйилди. Ўша юртдаги булоқдан бир кун туя, бир кун Самуд қавми сув ичади.\nШу билан бирга, яна бир шарт бор.\n«Ва унга ёмонлик етказманглар – сизни улуғ куннинг азоби тутадир».\nҚавм туяга мутлақо зарар етказмаслиги керак. Агар бу шартни бузиб, туяга зарар етказадиган бўлсалар, уларга азоб етиши турган гап.\n«Бас, у(туя)ни сўйдилар-у, надомат чекувчиларга айландилар».\nСамуд қавми туғёнга кетиб, туяни сўйдилар. Кейин эса надомат чека бошладилар.\nАввалги мақолаЗул-қаъда ойининг 15-куни\nКейинги мақола Зул-қаъда ойининг 14-куни


14 ноябр 2018, Тошкент вақти: 19:25\nМиллиардер Алишер Усмонов. Москва, 2014, 15 апрель.\nКелиб чиқиши ўзбек бўлган, россиялик олигарх Алишер Усмонов тузилмалари томонидан назорат қилинадиган MegaFon уяли алоқа оператори Uzmobile уяли алоқа миллий оператори билан битим имзолади.\nҲужжат GSM стандартида овозли, SMS ва интернет роуминг хизматлари кўрсатишни назарда тутади., деб хабар қилмоқда маҳаллий ОАВ.\n«Бу - иккала алоқа операторларининг абонентларига, улар Ўзбекистонда ёки Россияда бўлган вақтларида харажатларни мақбуллаштиришга ва овозли мулоқот, хабарлар алмашиш ваинтернет-трафик нархини сезиларли туширишга имкон беради.\nУшбу хизмат — нафақат Ўзбекистонда, балки унинг чегараларидан узоқда ҳам қулай мулоқот қилишнинг қўшимча омилидир»,– деб таъкидлашди ўзбек компаниясининг матбуот хизматидагилар.\nUzmobile уяли алоқа миллий оператори 2015 йил 15 апрелда Тошкентда ва пойтахт минтақасида GSM тармоғинги ишга туширган эди. Унгача, бу оператор 2004 йилдан бошлаб, CDMA-450 EV-DO стандарти базасида хизматлар кўрсатган.\nҚисқа муддат ичида, кўпсонли сотиш ва уланиш дилерлик пунктларида, тармоқнинг Тошкент ва Тошкент вилоятидаги абонентларига, турли хил тариф режалари, қулай интернет-пакетлар, сифатли хизмат кўрсатиш тақлиф қилинди. 2015 йил охирига келиб, Uzmobile GSM республиканинг ҳар бир вилоят марказини қамраб ола билди. Бунда келгуси йил охирига қадар компания 4G LTE тароғи билан бутун Ўзбекистонни қоплаб олишни режалаштирмоқда.\nТОШКЕНТ – “Аҳоли норозилигига қарамай, ҳокимият обод маҳаллани бузиш фикридан қайтмаяпти”\nНАМАНГАН – “Маҳалла қурган иншоот асоссиз равишда тортиб олинди”\nХонанда Шаҳло Аҳмедова "андишасиз" видеоклипи учун лицензиядан маҳрум қилинди (ВИДЕО)\nСамарқанддаги мактаб директорларига, саводини текшириш учун, диктант ёздирилди\nТалабаларни галстуксиз келгани учун урган ўқитувчи ишдан бўшатилди (ВИДЕО)\nПарижда уч йил аввалги теракт қурбонлари ёдга олинди


Макрон Шольц билан Украинадаги ҳарбий амалиётларни муҳокама қилади\n9 May 15:41 Сиёсат\nЕВРОПА ИТТИФОҚИ МАКРОН УКРАИНА УРУШ ФРАНЦИЯ ХИТОЙ Шольц\nФранция президенти Эммануел Макрон 9 май куни Берлинда Германия канцлери Олаф Шольц билан учрашади.\nБу ҳақда Елисей саройига таяниб Европа ҳақиқати ёзмоқда.\nҚайд этилишича, томонлар Украинадаги уруш ва Европа суверенитетини муҳокама қилади.\nБошқа мавзулар орасида мамлакатларнинг Болқон давлатлари билан муносабатлари ва Европа Иттифоқининг Хитойга нисбатан сиёсати ҳам бор.\nЎзбекистон Президенти расмий ташриф билан Покистонга боради\nАвстрия Тошкентда фахрий консулликни очди\nЎзбекистон чегара қўшинларига янги ваколатлар юкланади


Фаолиятини пародия санъати билан бошлаган Шерзод Бин бугунги кунда актёр ва режиссёр сифатида ҳам ижод қилиб келяпти. Бугун уни “Қисқа ва лўнда” саҳифасига таклиф қилиб, ижодий янгиликлари, феъл-атвори ва дунёқараши ҳақида билишга уриндик.\nШу кунларда ниятларим ижобат бўлиш арафасида. Фақат бу ҳақида ҳозир гапиролмайман. Амалда тез кунда ўзингиз кўришингиз мумкин. Бундан ташқари куни кеча илк бор режиссёрлигимда суратга олинган “Қайсар ошиқлар” фильми премъераси бўлиб ўтгани ҳам мен учун муҳим янгилик бўлди. Дилмурод Агзамова ва Рустам Муродов ҳамкорлигида хонанда Умидахоннинг клипида бирга ишладик, ушбу ижодий ҳамкорлик ҳам омадли чиқишига ишонаман.\nБолалигимда футбол билан жиддий, профессионал шуғулланганман. Аммо айрим сабабларга кўра, уни тарк этишимга тўғри келган. Бугун эса футболнинг энг ашадий “фанат”иман. Бундан ташқари илгари спорт залда мунтазам равишда шуғуланиб турардим. Бироқ, вақт масаласи сабаб, ҳозир машғулотларни ташлаб қўйганман.\nБрюс Лининг бир гапини кўп такрорлайман. “Сен ҳақингда гапиришяптими, демак сен кучлисан. Бошқалардан илгарлаб кетгансан” Менимча бу эса ҳақиқат. Ўзим ҳақимдаги гапларга сабр қиламан. Агар ҳар бир гапга урушиб-талашсам вақтим бекорга сарфланади.\n“Санъатга қандай кириб келгансиз” деган саволни эшитсам, жаҳлим чиқади. Бундай пайтларда “Уйдан чиққанман-да, ўнг томонимга қараб юриб келаверганман” деб жавоб бераман.


«Қайси томонда эканимизни танлашимиз керак» — Италия парламентидаги йирик партияда Украинага ёрдам масаласида бўлиниш юз берди\nЖаҳон 21:47 / 23.06.2022 22442\nИталия парламентидаги энг йирик партия, ҳукмрон коалиция таркибига кирувчи «Беш юлдуз ҳаракати»да 21 июн куни Украинага қурол-яроғ етказиб бериш масаласи билан боғлиқ равишда (камида сўзларда шундай) бўлиниш рўй берди.\nИюн ойи бошида партия етакчиси, Италиянинг собиқ бош вазири Жузеппе Конте Италия Украина ва Россия ўртасидаги можарони тинч йўл билан ҳал қилишга эътибор қаратиши кераклигини айтганди. «Биз уч марта қурол етказиб бериш жараёнида иштирок этдик ва энди бизга дипломатия соҳасидаги ҳиссамиз қимматлироқдек туюлмоқда», — деганди у. Партиянинг собиқ раҳбари ва ҳозирда Италия ташқи ишлар вазири ҳисобланган Луиджи Ди Майо қурол етказиб берилиши тўхтатилишига қарши чиққан, Il Post нашри уни Украина президенти Володимир Зеленскийнинг европалик сиёсатчилар орасидаги энг ашаддий тарафдори дея таърифлаган.\nБу зиддият 23-24 июн кунлари бўлиб ўтаётган Европа кенгаши йиғилиши (бу йиғилишда Украинага ЕИ аъзолиги учун номзод мақоми берилиши кутилмоқда) олдидан Италия ҳукуматига маслаҳат бериш мақсадида парламент резолюциясини тайёрлаш жараёнида рўй берган. «Беш юлдуз ҳаракати» резолюцияга келгусида қурол-яроғ етказиб беришни тақиқлаш бўйича банд киритишни таклиф қилган, аммо Ди Майо ва унинг тарафдорлари бунга қарши чиққан. ТИВ раҳбари, хусусан, унинг партияси резолюцияга Италияни НАТО ва Евроиттифоқдан узоқлаштирувчи, бу орқали давлат хавфсизлигига таҳдид солувчи таклиф киритаётганини айтган.\n21 июн куни Италия Сенатидаги узоқ музокаралардан кейин қурол етказишни чекловчи пункт тушириб қолдирилган резолюция қабул қилинди. Шунга қарамай, Луиджи Ди Майо бошқа ўнлаб парламентарийлар билан биргаликда партиядан чиқишини ва «Келажак учун бирга» номи остида янги парламент гуруҳи тузилганини эълон қилди. Матбуот анжуманида сиёсатчи ўз собиқ партиядошларини рейтингдаги «бир неча фоиз пункт» учун ҳукумат фаолиятини шубҳа остида қолдиришга беҳуда уринишда айблади. Унинг сўзларига кўра, партия аъзолари кимни қўллаши борасида аниқ танлов қилиши керак эди: ҳужумга учраган Украинани ёки агрессор — Россияни.\n«Уруш — медиа шоуси эмас. Бу уруш даҳшатли шафқатсизлик, даҳшатли реалликдир. Ва қурбонлар — чиндан ўлишган. Бу ойларда парламентдаги биринчи сиёсий куч бутун ҳукуматнинг дипломатик фаолиятини қўллаб-қувватлаши ва дудмолликдан қочиши керак эди. Аммо бундай бўлмади», — деган у. Ди Майо партиядан чиқиш тўғрисидаги қарор оғир бўлганини, ҳеч қачон бундай бўлиши ҳақида ўйламаганини таъкидлаб, шундай қарор қабул қилишга тўғри келганини айтган.\nКомик Беппе Грилло томонидан асос солинган «Беш юлдуз ҳаракати» 2010-йилларда сайловчилар орасида кенг машҳурликка эришган. Бу аввалига коррупцияга ва сиёсий истеблишментга қарши чиқувчи популистик лойиҳа бўлган. 2018 йилда эса парламентда энг кўп ўринга эга бўлган партияга айланган ва сайловларда иккинчи ўринни олган миллатчиларнинг «Лига» партияси билан биргаликда коалицион ҳукумат шакллантирган. Бош вазирлик лавозимини ўшанда бу партияларнинг ҳеч бирига мансуб бўлмаган Конте эгаллаган; Ди Майо ва «Лига» етакчиси Маттео Сальвини эса вице-премьерлар бўлишган.\n2021 йилда парламент инқирозидан кейин Конте истеъфога чиққан; ҳукумат раҳбарлигига Европа Марказий банкининг собиқ раҳбари Марио Драги келган. Собиқ бош вазир эса «Беш юлдуз ҳаракати» раҳбари лавозимини эгаллаган. Натижада, Il Post нашрининг ёзишича, Конте партияни радикализм томон бошлаган, бу вақтда бутун сиёсий фаолиятини «Беш юлдуз ҳаракати»да қурган Ди Майо эса нисбатан мўътадил қарашларни ифода этиб, ҳукуматпараст қанот вакилига айланган.\nIl Post нашрининг ёзишича, «Беш юлдуз ҳаракати»даги парчаланиш ҳукумат фаолиятига турлича таъсир кўрсатиши мумкин. Биринчидан, эндиликда парламентда энг йирик партия бўлиб қолган — «Лига» — коалицион ҳукуматдаги ваколатлари кенгайтирилишини сўрай бошлаши мумкин. Иккинчидан, ҳукуматдаги қатор вакиллари партияни тарк этган «Беш юлдуз ҳаракати» коалициядан чиқиши ва мухолифатга ўтиши мумкин. Норасмий маълумотларга кўра, Жузеппе Конте бу вариантни истисно қилмоқда, аммо кузда бюджет муҳокамаси вақтида шундай бўлиши ҳам мумкин. Il Post нашри қайд этишича, шундай бўлган тақдирда ҳам Марио Драги парламентдаги кўпчиликка таяниши мумкин бўлади, аммо ҳукумат таркибини ўзгартиришга тўғри келади.\nСайловлардан кейинги тўрт йилда «Беш юлдуз ҳаракати»нинг парламент қуйи палатасидаги фракцияси таркиби 220 депутатдан 105 депутатгача қисқарган (сўнгги парчаланиш ҳам ҳисобга олинганда). Партия рейтинги, Politico нашри маълумотига кўра, 2018 йилдаги 34 фоиздан 12 фоизгача тушган. Италия парламенти учун кейинги сайловлар 2023 йилда бўлиб ўтиши керак — Politico нашри муаллифлари фикрича, сиёсатчиларнинг Украинадаги уруш ва Владимир Путинга муносабати бўйича позицияси овозлар учун курашда муҳим рол ўйнайди.\nҲозирда мамлакатда энг юқори рейтинг (22 фоиз) — «Италия биродарлари» ўнг консерватив партияси ҳисобланади, 2018 йилда бу партия атиги 4 фоиз атрофида овоз олган ва ҳукуматга мухолиф позицияни эгаллаганди. Politico нашри партия етакчиси, иммиграция ва жинсий озчиликлар масаласида радикал позиция танлашини яширмайдиган Жорж Мелони иқтисодий масалаларда мўътадил қарашларга эгалиги ҳамда Украинага қурол етказиб беришни фаол қўллаб-қувватлашига (гарчи, сўровларга кўра италияликларнинг қарийб ярми бунга қарши) эътибор қаратган.\nЖурналистлар фикрича, Мелони ҳукуматнинг у қадар оммабоп бўлмаган қарорини қўллаш орқали келгусида ўзига ёрдам бериши мумкин бўлган салобатли имиж яратишга ҳаракат қилмоқда. Таққослаш учун, етакчиси Маттео Сальвини муҳим масалада позициясини ўзгартирган ва ҳозирда Украинага қурол юборишни қўлламаётган «Лига» партияси рейтинги 2019 йилдаги 37 фоиздан 15 фоизгача тушиб кетган.\n23:35 / 04.07.2022 2010\n23:27 / 04.07.2022 1003\n22:34 / 04.07.2022 2683


Сирдарёда сув тошқинидан жабрланган ҳудудларда электр таъминоти тикланди - «Ҳудудий электр тармоқлари»\nЮқтирганлар 32654 киши\nВафот этганлар 211 киши\n18:18 / 03.06.2020\nСардобадаги сув тошқини натижасида 12та аҳоли пунктида электр ускуналарга талафот етган. Айни пайтда бу ҳудудлар барқарор электр энергияси билан таъминланди.\n«Ҳудудий электр тармоқлари» АЖ ахборот хизмати раҳбари Фахриддин Нуралиев Сардобадаги сув тошқини туфайли юзага келган электр билан боғлиқ муаммоларни ҳал қилиш учун амалга оширилаётган ишлар ҳақида маълумот берди.\nУнинг таъкидлашича, тошқиндан сўнг Сирдарёнинг электр токидан узилиб қолган ҳудудларида тиклаш ишларини олиб бориш учун 60та авария таъмирлаш бригадалари ташкил қилиниб, 400 нафарга яқин ишчи-ходим ва муҳандислар оператив тарзда иш олиб бормоқда.\n«Сув тошқини натижасида 12та аҳоли пунктида электр ускуналарга талафот етган. Айни пайтда 12та аҳоли пункти барқарор электр энергияси билан таъминланди.\n7987та электр таъминоти узилган аҳоли хонадонларининг барчаси электр энергияси билан таъминланди. Туманлар кесимида таҳлил қилинса, Оқолтин туманининг 4та аҳоли пунктидаги 3597та, Сардоба туманининг 4та аҳоли пунктидаги 2248та, Мирзаобод туманининг 4та ахоли пунктидаги 2142та хонадонлар барқарор электр энергияси билан таъминланди», деди у.\nТурар жойлар тошқин натижасида зарарланган аҳоли учун қурилаётган кўп қаватли уйларни ҳам электр энергияси билан таъминлаш ишлари олиб борилмоқда.\nАОКАда ўтказилган брифингда «Ҳудудгазтаъминот» АЖ ахборот хизмати раҳбари Меҳрибон Маметова «Сардоба» сув омборидаги техноген офат туфайли юзага келган газ таъминоти узилишларини бартараф этиш учун қилинаётган ишлар ҳақида маълумот берди.\n«Сардоба ва Мирзаобод туманидаги маҳаллаларда 66 километр газ қувури, 47 дона газ тақсимлаш қурилмаси ва 7 550 дона маиший газ баллонига жиддий зарар етгани аниқланди.\nНатижада, 12 060 нафар истеъмолчида газ таъминоти билан боғлиқ узилишлар кузатилди. Шулардан 6 865та хонадон табиий газ ва 5195та хонадон суюлтирилган газ истеъмолчиси бўлган. Айни пайтда юзага келган талафотларни бартараф этиш учун 64 та авария-тиклаш бригадаси ишламоқда», дея қайд этди Меҳрибон Маметова.\nУнинг таъкидлашича, Сардоба туманининг газ етказиб бериш вақтинча тўхтатилган қисмларида 1 майдан табиий газ етказиб бериш қайта тикланган. Айни пайтда 3 208 истеъмолчи табиий газ билан таъминланган.\nОқолтин туманининг ҳам газ етказиб бериш тўхтатилган ҳудудларида газ тақсимлаш станциялари ишга туширилиб, 3 849та истеъмолчининг табиий газ таъминоти тиклаб берилган. Газ баллонларидан фойдаланувчи аҳоли қатлами учун эса суюлтирилган газ ва газ баллонлари захираси шакллантирилмоқда.\n«Талафот етган ҳудудларларда қуриладиган 5 қаватли 66та уйлар газлаштирилади. Ҳар бир хонадонга жами 4,5 минг янги замонавий электрон газ ҳисоблагичлар ўрнатилади», дея қўшимча қилди Меҳрибон Маметова.\n15:48 / 04.08.2020\nФото: Сардобада Тошкент шаҳрига ажратилган маҳаллада таъмирлаш ишлари якунланди\n21:26 / 31.07.2020\nСирдарёда қайта тикланаётган уйларни таъмирлашда қатор камчиликларга йўл қўйилаётганлиги аниқланди\n18:12 / 28.07.2020\nСардобадаги тошқиндан жабрланганлар учун уюштирилган хайрияда йиғилган пулга 3та тез ёрдам машинаси харид қилинди


Бақара cураси, 168-оят\nЭй одамлар! Ер юзидаги нарсалардан ҳалол-покларини енглар. Ва шайтоннинг изидан эргашманглар, чунки у сизларга очиқ-ойдин душмандир. Бақара 168.\nУшбу ояти каримада Аллоҳ таоло фақат мўминларни эмас, балки барча одамларни ҳалол-пок нарсаларни ейишга даъват қиляпти. Аллоҳ таоло ер юзидаги бандалари учун яратган ноз-неъматларининг ҳалол-покларидан ейишга умумий рухсат бермоқда. Ҳалол-пок неъматларни номма-ном санаб ўтиришнинг ҳожати йўқ, улар кўп. Ҳаром, нопок нарсалар жуда ҳам оз, кези келганда, улар санаб ўтилади.\n«Ҳалол» сўзи луғатда «ечилган» деган маънони билдиради. Чунки ҳалол нарсадан ман қилиш тугуни ечилган бўлади. Ислом динида ейиладиган нарсанинг ҳалол бўлишига катта аҳамият берилади. Жумладан, ушбу оятда ҳам бу нарса алоҳида таъкидланмоқда.\nЎтган аҳли солиҳларимиздан Саҳл ибн Абдуллоҳ:\n«Нажот уч нарсада – ҳалол ейиш, фарзларни адо этиш ва Набий алайҳиссаломга эргашишдадир», – деганлар.\nОяти каримада шайтоннинг изидан эргашиш ҳалол-пок ризқларни ейишга зид қилиб қўйилмоқда. Яъни бу «Шайтоннинг йўлида юрганларгина ҳалол-пок емайдилар», деганидир. Шайтон инсонларга ҳалол едирмаслик билан уларни Аллоҳнинг итоатидан чиқаради. Шайтоннинг етовига тушиб қолган нодон инсон эса ҳалол-ҳаромни фарқламай, нақадар улкан гуноҳ қилаётганини ўзи билмайди, ҳатто ҳис этмайдиган даражага тушади. Унга ҳаромни емасликни насиҳат қилсангиз, «Есам нима бўпти?» дейди. Мана шу ҳоли унинг шайтон етовида эканига далилдир.\n2- 238. Намозларни ва ўрта намозни муҳофаза этинг...\nБақара сураси, 178-оят\n2- 178. Эй иймон келтирганлар! Сизга ўлдирилганлар..\nТавба сураси 18 оят\n9- 18. Албатта, Аллоҳнинг масжидларини фақат Аллоҳ..\n2- 240. Сизлардан вафот этиб, жуфтларини қолдирган..\nБақара сураси, 147-оят\n2- 147. Бу Роббингдан (бўлган) ҳақдир, бас, ҳаргиз..\n2- 238. Намозларни ва ўрта намозни муҳофаза этинг. Ва Аллоҳ учун чин дилдан, қўрқув ила қоим бўлинг.\nГапиришни ўрганиш учун икки йил етади. Жим туришни ўрганишга эса олтмиш йил кетади. Расул Гамзатов.\nНамозда саждаи сахв вожиб бўлиб қолсаю лекин саждаи сахв қилмасдан намозни тугатса намозни бошқаттан ўқиш керакми?\nҲурматли устозлар, бир одамга қарзга пул берилган бўлса ўртадаги муддат ўтиб кетиб у одамдан пулни ҳар қандай йўл билан олиб бўлмаса жаҳл устида у инсонга шу пул сенга садақа...


“Ўзбекнефтгаз” АЖ Бошқаруви раиси Меҳриддин Абдуллаев ва АҚШнинг “Air Products and Chemicals, Inc.” компанияси ижрочи вице-президенти Самир Серхан ўртасида учрашув бўлиб ўтди.\n“Air Products” компанияси минтақамиз ва мамлакатимизга бўлган катта қизиқишларини билдирар экан, Ўзбекистон Республикасида амалга оширилаётган ислоҳотларни қўллаб-қувватлашга тайёр эканликларини қайд этишди.\nТаъкидлаш жоизки, “Air Products” компанияси “Uzbekneftegaz GTL” заводида ҳаво ажратиш қурилмаси қурилишида иштирок этмоқда.\nУчрашув якунида томонлар ҳамкорликни давом эттириш, шунингдек, биргаликдаги қайта ишлаш фаолиятининг янги йўналишларини ривожлантиришга келишишди.


Ўзбекистон ва Тожикистоннинг нурафшон йўллари - Уч илдиз\nЎзбекистон ва Тожикистоннинг нурафшон йўллари\nby Тўлқин Эшбек · 01.03.2018\nХудо раҳмат қилгур Пиримқул Қодиров ва Ҳожибой Тожибоев бу бахтни\nҳам кўрганларида қанчалик қувонишини тасаввур этиш қийин. Туғилган гўшалари Тожикистондан бўлган улуғ адиб ва машҳур қизиқчи қариндошларини эмин-эркин кўриб келишни истаганларини биламиз.\nЯна азиз устозларим ёзувчи Шоим Бўтаев ва шоир Оллоёр Бегалиев, қадрдон курсдош-дўстим Рўзибой Қўлдошев, журналист қадрдоним Исмат Худоёров, жасур ҳамкасбим Шавкат Ибрагимов ҳам қўшни Тожикистонда қолган қариндошларини соғинганда бир сакраб бориб-келишлари имконсиз эди…\nБугун ЎзАда ёритилган қуйидаги хушхабарни ўқиб, дўстларим учун (эҳтимолки, улардан-да кўпроқ) севиниб кетдим, дейди Дониш домла ҳаяжон билан.\nБироз олдинроқ Самарқанд вилояти ва Тожикистон Республикасининг Суғд вилояти ўртасидаги “Жартепа” ва “Саразм” ўтказиш пунктлари очилгани ҳақида хабар берган эдик. Бу қувончли янгилик яна давом этмоқда. Мухбирларимиз Наманган ва Сирдарё вилоятида ҳам ана шундай чегара назорат ўтказиш пунктлари очилаётгани ҳақида хабар йўллади.\nТожикистонлик қардошларга совғалар улашилди. Катта саҳнада ўзбек ва тожик куй-қўшиқлари, рақслари ижро этилди. Меҳмон ва мезбонлар тўкин дастурхон атрофида дилдан суҳбатлашди. Даврада “Хуш келибсиз!”, “Хуш омадед!” деган тавозели каломлар баралла янгради.Ўзбекистонликлар ҳам Тожикистонда муносиб кутиб олинди. Бу ерда ҳам тантанали маросим бўлиб ўтди. Ўзбек мақомлари, тожик тароналарига эш бўлиб кетди. Ҳар икки халқ вакиллари биргаликда рақсга тушди.\nЎз юртимиздан қўймасин!\nТалабаларга қандай ўқитувчи сабоқ бериши керак?\nNext story АҚШ Президентидан Шавкат Мирзиёевга мактуб келди\nPrevious story Қозоқ қариндошларимизнинг тантилигига тан берсанг арзийди!


"Ўзбек модели" - ҳақиқатми ё афсона? - BBC O'zbek\nImage caption "Ўзбек модели" ишламоқдами?\nБу ҳафта BBCUZBEKнинг ижтимоий тармоқларда кўтарган мавзуси “Ўзбек модели” ҳақида эди.\nFacebook ва Одноклассникидаги саҳифаларимизла қолдирилган юзлаб фикрларни ўрганиб, аксарият учун президент Каримов дохил ҳукуматнинг севимли ибораси “Ўзбек модели” мавҳум қолаётганини тушунса бўлади.\nЎтган ҳафта Президент Ислом Каримов ҳукумат олдига 2030 йилга қадар ялпи ички маҳсулот ҳажмини 2 баробар ошириш вазифасини қўйди.\nЖаҳон Банкига кўра, 2014 йилда Ўзбекистонда ялпи ички маҳсулот ҳажми 62 миллиард доллардан кўпроқни ташкил этган.\nКиши бошига ЯИМ ҳажми эса қарийб 1900 долларга тенг бўлган.\nБу Қозоғистондагидан (11850 доллар) 6 баробар кам демакдир.\nҚозоғистоннинг 2014 йилдаги ЯИМ ҳажми 217 миллиард долларни ташкил этган.\nАгар ҳукумат Президент қўйган вазифани адо этса, 2030 йилда Ўзбекистоннинг ЯИМ ҳажми Қозоғистоннинг ҳозирги даромадининг ярмича бўлади.\nЁки яна давлат раҳбари берган рақамларга таянилса, Ўзбекистон Қозоғистоннинг бугунги даражасига етиб олиши учун камида 25 йил керак бўлади.\nПрезидентнинг айтишича, ҳар 100 оиланинг 42 таси енгил автомобилларга эга ва ҳар 47 та оила шахсий компьютерлар билан таъминланган.\nУнинг сўзларига кўра, "бошқалар ҳавас қиладиган бундай натижаларга эришиш осон эмас".\nПрезидентнинг фикрича, буларнинг ҳаммаси дунёда "Ўзбек модели" дея тан олинган ривожланиш йўлининг самарали эканини яна бир бор тасдиқлайди.\n"Ўзбек модели"нинг асосий тамойилларидан бири давлатнинг бош ислоҳотчилик ролидир.\nТаҳлилчилар бунинг амалда совет давридаги режа иқтисодиётидан фарқ қилмаслигини айтишади.\nҲар йили миллионлаб ўзбекистонликлар иш излаб Россия ва Қозоғистон каби давлатларга кўл оладилар.\nЎзбекистон собиқ совет ҳудудида валютанинг қора бозори амал қилаётган ягона давлатдир.\nЎтган йили Халқаро Валюта Жамғармаси Ўзбекистонни валюта чекловларини бекор қилишга чақирган.\n“Ўзбекистон Қозоғистон эмас!”\nImage caption Қозоғистонда ҳам молиявий инқироз бўй кўрсатмоқда\nБиз мухлислардан сўраган саволларимиз: Сиз ривожланишнинг "Ўзбек модели"ни қандай тушунасиз?\nБу моделнинг самарасини ўз турмушингизда кўраяпсизми?\n"Ўзбек модели" жаҳонда тан олинганига ишонасизми?\n(Изоҳлар аксарият ҳолатларда таҳрирсиз берилмоқда - таҳ.)\nFarkhod Abdurakhmonov “Ўзбек модели”ҳақида ёзар экан, дунё тарихи ва бошқа давлатлар тажрибасидан бир неча мисоллар келтиради. Унинг назарида, барча моделларнинг асл мақсади аҳоли турмуш даражасини ва сифатини оширишдан иборат ва “Ўзбек модели” бундан мустасно эмас. Аммо Каримов айтмиш, “Ўзбек модели”нинг дунёга танилишига келсак, Фарҳодга кўра, “ ...Ўзбек моделининг тамойилларини назария сифатида, ғоя, мақсад сифатида тўғри деб ҳисоблайман. Аммо асосий масала шундан иборатки, ўзбек модели ўз ичига олган бешта тамойил қанчалик амалга ошяпти? Улкан режа, тамойилларни, мақсадларни эълон қилиш, баралла айтиш билан агарки улар амалда тўлиқ ҳаётга тадбиқ этилмас экан, бундай ҳолатда ҳар қандай модел ўз қадрини йўқотади, пучга айланади. Ривожланиш нисбатан бўляпти, айни чоғда жиддий хато ва камчиликларга йўл қўйилаётганлигини ҳам тан олиб, уларни тузатишимиз керак. Жумладан, қонун устуворлиги тамойили нега ишламайди? Нега айнан қонун посбонлари қонунларни оёқости қилишларига йўл қўйилмоқда? Иқтисодиётнинг сиёсатдан устун бўлишини қачон ўз амалий фаолиятимизда кўрамиз? Статистик рақамлар зўр бўлиши билан улар реал ҳаётни ифода этмаса унда ўзимизни ўзимиз алдаган бўламиз...”\nMuhammad Ali: Farhod Abdurahmanov гапингизга қўшиламан. Ҳақиқатдан ҳам бизнинг модел назарий жиҳатдан яхши ишланган. Аммо амалий жиҳатдан пассив ишламоқда.\nShuhrat Musidov эса Қозоғистон ва Ўзбекистон иқтисодларига тўхталар экан, қўшни мамлакатдаги девальвацияни тилга олади.\nImage caption Ўзбек сўми ҳам қадрсизланишда давом этмоқда\n“Иқтисод ҳақида 2015 йилнинг 2-ярмида бошланган ва хозир хам давом этаетган девальвация натижасида Қозоғистон миллий валютаси тенге долларга нисбатан 188 дан 380 га чиқди.. Бу дегани 2014 йилда 217 млрд долларлик ввп'ни деярли ярмидан купи йуққа чиқди.. Бу нафақат Қозоғистонда, балки деярли барча нефтга жудаям боғлиқ булган давлатларда бўляпти.. Нефть иқтисодиётни оёққа турғизиб олиш учун жуда яхши хом-ашё, лекин нефтдан келадиган даромадни давлат эркалаб кетган банкларга эмас, балки саноатни ривожлантиришга ва инфраструктура қуришга (йуллар, темир йуллар, ижтимоий проектлар ва хоказо) йўналтириши керак. Ўшандагина иқтисодиётни анча барқарор ушлаб, ривожлантиришни иложи бўлади.. Ўзбекистонимизни нефти булмаганлиги билан қишлоқ хужалиги махсулотларини етиштириш, қайта ишлаш ва экспорт бозорларига олиб чиқишга жуда улкан потенциали бор. Бунга хамма шарт шароит бор - мехнаткаш халқ (энг мухими.. Қўлига кетмон берсанг ерни юрагини ковлаб олиб берадиган), жудаям қулай иқлим шароити. Пахта майдонларини кескин камайтириб уни урнига урта осиё, россия, ва бошқа МДҲ давлатларида жуда юқори талабга эга булган озиқ-овқат махсулотларини етиштириш, иқтисодиётимизни анча кучайтиради.. Бунинг учун давлат миқёсида қишлоқ хужалигини ривожлантириш буйича катта ислохот утқазиш керак вақт йуқотмасдан.. 1-чи уринда голландия, исроилга ухшаган давлатлардан қ/х буйича жуда тажрибали мутахассисларни Узбекистонга 3-5 йилга ишга таклиф қилиш керак.. (хатто вақтинча қ/х министри вазири қилиб тайинлаш мумкин).. (информация учун..Голландияда ахолини бор-йуғи 2%и қ/х'да машғул. Улар ички бозорни қ/х махсулотлари бн тулиғича таминлаб яна ташқарига хам экспорт қилишади).. 2чи..қишлоқ хужаликни ривожлантиришнинг биринчи 5-7 йил давомида давлат томонидан кучли дотациялар ажратиш (арзон ва узоқ муддатли кредитлар тақдим қилиш, уруғчилик, асбоб-ускунага кетадиган харажатларни 20% дан 50% гача харажатларини давлат (!! бош ислохотчи !!) томонидан молиялаштириш.. 3чи.. Қ/х махсулотларини ишлаб чиқарувчиларга ташқарига туғридан туғри экспорт қилишга шароит яратиб бериш ва қуллаб қувватлаш, ишлаб чиқарилган махсулотни кафолатли (2 тарафгаям фойдали шартларда) равишда сотиб олишни йулга қуйиш.. 4чи.. Хар бир вилоятда (керак булса хар бир туманда) бу ислохотни тадбиқ қилиш буйича консультация марказларини ташкил қилиш.. Ва хар ой/кварталда утказилаетган/амалга оширилган ишлар буйича вилоят марказларида ёки пойтахтда катта семинарлар утқазиш.. Яна бир мухим масала... Қ/х субъектларини жазо йули билан эмас, балки хар хил мукофот йуллари билан мотивация қилиш керак, қизиқтириш керак... 10 йилда бу ишлар узини ижобий натижасини албатта беради ва халкимиз фаровонлиги даражасини анча йуқорига олиб чиқади...Биламан бу осон иш эмас, лекин бу узбек халқини қулидан келади.. Зотан "Good things take time" (Яхши ишларни амалга ошириш вақт талаб қилади) дейилади хитой халқ мақолида...”\n“Ҳайбаракаллачилик” ва танқид\nRustam Bek: Ўзбек модели 100% ўзини оқлавотти бу нарсани шу юрт учун ёрқин келажаги учун интилвотган барча билади...\nAbdufattoh Kamalov: Айниқса четда ишлавотган 6 миллион ўзбек билади, миллионлаб одам четда бировларга қул бўлиб ишлаши ҳам Ўзбек моделида ёзилганми?\nDilmurod Khodjabaev: Ўзбек модели, бу гибрид модел дегани. Яъни, демократик жараёнларни режа асосида амалга ошириш, жиловни қўлдан бермаслик, энергетика тизимларни, ерга эгаликни давлат тасарруфида сақлаш.\nХамидулла Умаров: Яна билмадимку лекин Узбекистанда тинчлик. Худога Шукур уруш булмади. Чегара мустахкам. Шунисига ҳам шукр.\nNodira Usmoniy:Ха, 2030 йилгачан яна халкимиз канчага камайиб кетаркин? Бу кетишда халқ ёки касалликдан ёки кийинчиликдан қирилиб кетмаса бўлдийди...\nHurriyat Almardanova: Давлатимиз гуллаб яшнасин! Президентмиз умрлари узоқ бўлсин! Тинчлигимиз абадий бўлсин!\nElbek Shapsantov: Халқга нима буляпти?? Қайси мамлакатда биздагидек тинчлик тукин сочинлик қарши фикрли шахслар доирада ташкаридашилар ишонманглар уларга\nDoniyor Pulatov: Қонун устуворлиги таъминланмас экан, коррупцияга барҳам берилмас экан, ҳар қандай “модел” сафсаталигича қолаверади...\nAbdufattoh Kamalov: мустақилликнинг 25 йилида шу пайтгача етиб келдикки, тинчлик деган аргументдан бошқаси қолмади. Нима бўлса ҳам, зато тинчмиз деган аргумент...\nRustаm Аbsаmаtov: Модел нима у, уни ўзи нонга қўшиб ейдими?\nКАБУЛОВ МАГРУР БАРЕЦ: Ўзбек модели, бу лақмаларни лақиллатиш, алдов, қоғозбозлик, тунаш, бизнеси гуллаганни бизнесини тортиб олиш, ўлпон солиш ва кўзбўямачиликдан бошқа ҳеч нарса эмас!\nSHOXRUX SHOXRUX: Ўзбекистонда биринчи навбатда коррупцияни камайтириш керак, қанча миллион пулларни еб ташлаяпти...\nАхмат шах: Йилига чиқиб айтиладиган сафсатани яна биттаси, ундан кўра 2030 йили теридан кийим киямиз ғорларда яшаймиз деса купрок ишонадигон буляпти хозирги холатда олдигамас оркага кетяпти шекилли...\nВа танқидлардан ташқари қолган яна ўнлаб изоҳларни Улуғбек Сулаймонов айтган бир жумлага жамласак: Ислом Каримовга гап йўқ!\nЎзбек футболи: Хайр Рио, алвидо Рио...


Хабаровскда бир Дилшод ўлдирилди, Подмосковьеда яна бири қидирувга берилди\nРоссиянинг Узоқ Шарқи маркази бўлган Хабаровск шаҳрида пичоқланган 27 ёшли Ўзбекистон фуқароси нобуд бўлди. Яқинлари бу муҳожир ўлимида маҳаллий шифохона врачларининг ҳам айби борлигини гапирмоқда.\nХабаровскда Дилшодни ўлдирганликда қўшнилари айбланмоқда\n26 июлга ўтар кечаси Россиянинг Узоқ Шарқ ва Хабаровск ўлкаси пойтахтида самарқандлик муҳожирлар жанжали оқибатида 27 ёшли Дилшод исмли йигит нобуд бўлди.\nБу ҳақида Озодликка сўзлаб берган ва исмини ошкор қилмасликни сўраган муҳожирлардан бири марҳумни яхши таниганини айтади.\n- Тўрт кун олдин бўлди. У боланинг исми Дилшод. Олдин бошқа шаҳарда бўлган, кейин уни қайнилари чақиргач келган, улар билан бир квартирада турган. Қўшни хонани самарқандлик эр-хотин ижарага олиб турган. Кечаси соат учларда эри келиб қўшнилар билан жанжал қилган. Бу бола уйқудан уйғониб кетган ва чиқиб “Нимага жанжал қиляпсизлар, тонг отиб қолди”, деб ташқарига чиққан пайтида, эр рашк қилибми, пичоқ олиб чиқиб бўйнига тортворган, дейди хабарни етказган ўзбек муҳожири.\nУнинг айтишича, оғир жароҳат билан шифохонага олиб борилган Дилшоднинг ярасини навбатчи шифокор тиккан.\n- Ўша куни болницага қайниси олиб борган. Дўхтирнинг ҳам кайфи зўрмикан, билмадим, яранинг устидан тиккану ичини тикмаган ва уйига қайтарворган. Уйига келганидан кейин у боланинг иситмаси кўтарилган ва мазаси бўлмаган. Скорий чақиртирилган, у ерга мелиса билан келиб улар бояги болани яна болницага олиб борган. Уже бўлмаган – жон берворган. Мана энди моргда ётибди. Бизлар бу ерда пул йиғяпмиз: кимдир Владивостокдан, кимдир Камчаткадан ташлаяпти. Адашмасам, эртага моргда у йигит билан хайрлашилади, деди ўлдирилган йигитнинг яқин танишларидан бўлган муҳожир.\nМаълум бўлишича, Дилшоднинг жасадини жума ёки шанба кунги самолёт рейсларидан бири билан Самарқандга жўнатишга тайёрланмоқда. Полиция йигитнинг қотиллигида айбланаётган самарқандлик эр-хотинни ҳибсга олгани айтилди.\nХабаровск шаҳар полицияси бу ҳодиса юзасидан ҳозирча бирор изоҳ берилмаслигини маълум қилди.\nПодмосковьеда Дилшод қотилликда айбланмоқда\nАйни пайтда, Москва вилоятида Дилшод исмли бошқа ўзбекистонлик қидирувга берилди.\nМосква вилоятининг Волоколамское туманидаги дала ҳовлиларидан бирига нафақахўр эр-хотин танишларини кўргани келган шахс уларни бўғизлаб кетилган ҳолда топди.\nҲодиса жойига етиб келган полиция ходимлари 57 ёшли Виталий Вязовецкий ва 58 ёшли Елена Воробьёвалар 10 кун олдин ўлдирилгани, Москвадаги бугунги иссиқда жасадлар сасий бошлаганини аниқлаган. Ўлдирилган Виталий верандада, унинг рафиқаси Елена ички хонада ошхона пичоғи билан бўйнидан сўйиб кетилгани маълум бўлди.\nПолиция ўлишидан олдин уй эгалари ҳовлисида базм бўлгани, хонада катта миқдорда ичилган спиртли ичимлик идишлари топилганини таъкидламоқда.\nОзодлик олган маълумотга кўра, Москва вилоят полицияси бу қотилликни содир этганликда гумон қилиб ўзбекистонлик Дилшод Ҳайитовни қидирувга берган. Москва вилояти Тергов қўмитаси тарқатган дастлабки хабардан Дилшод Ҳайитов ўлдирилган эр-хотинга дала ҳовлидаги ишларида кўмаклашиб келган.\nҲодисадан бир кун олдин меҳнат муҳожири улардан иш ҳақини талаб қилган. Юзага келган жанжал пайтида 25 ёшли ўзбек иш берувчиларни бўғизлаб қўйган ва уларга тегишли бўлган “Киа Рио” автомашинасида ҳодиса жойидан қочган.\nДилшод Ҳайитовни аллқачон жиноятчига чиқарган "Московский комсомолец" нашри Россия ҳуқуқ-тартибот идоралари жиноятни содир этганликда гумонланаётган ўзбекистонлик Дилшодни қўлга тушириш учун махсус операция ишлаб чиққани ва нафақахўрларга тегишли машина “Дон” йўналиши бўйича кетаётгани аниқланганини хабар қилди.\nМосква вилояти Тергов қўмитаси Волоколамское туманидаги икки қотиллик юзасидан РФ Жиноят Кодексининг 105 моддаси 2 қисми (икки кишининг ўлдирилиши) асосида жиноий иш очди.


«Кимёгар» қучоқ очди — Ishonch Gazetasi\n«Кимёгар» қучоқ очди\nҚувасой шаҳридаги «Фарғонаазот» АЖга қарашли «Кимёгар» оромгоҳи биринчи навбатда 300 нафар ўғил-қизни ўз бағрига олди.\n– Ўтган йили завод ишчиларининг 1200 нафар ўғил-қизи ҳордиқ чиқарган бўлса, бу йилги мавсумда беш навбатда 1500 нафар болани дам олдириш кўзда тутилган, – дейди оромгоҳ раҳбари Саодат Мўминова. – Бу ўтган йилгига нисбатан 300 нафарга кўп деганидир. Энг асосийси, оромгоҳимиз бағрида дам олувчиларга мароқли лаҳзаларни туҳфа этиш учун мавсумга пухта ҳозирлик кўрилди.\nТадбирлар режасига кўра, мавсум давомида турли давра суҳбатлари, қизиқарли учрашувлар, интеллектуал ўйинлар, викториналар ҳамда спорт мусобақалари ўтказилади. Бундан ташқари, «Қизиқарли математика», «Мен ҳам рақсга тушаман», «Мен дутор чаламан», «Моҳир қўллар», шахмат-шашка, стол тенниси, футбол каби тўгараклар ҳам фаолият юритади.\n– «Кимёгар»га иккинчи маротаба келишим, – дейди Ҳушрабону Ёрмуҳаммедова. – Ўтган йили бу ерда жуда кўп дугоналар орттирган эдим. Бу йил ҳам уларни кўриб қувониб кетдим. Айни пайтда «Моҳир қўллар» тўгарагида тўқишни ўрганяпман.\n– Ҳар бир кунимиз бир-биридан қизиқарли ва таассуротларга бой ўтмоқда. Куни кеча ўтказилган қувноқ стартлар мусобақасида гуруҳимиз биринчи ўринни қўлга киритди. Ҳозир келгуси мусобақаларга тайёргарлик кўряпмиз. Бугун эса театр томошаси кўрсатилишини эшитиб, янада хурсанд бўлиб кетдик, – дейди Беҳзод Абдуллажонов.\n– Болаларнинг соғлиғи биз учун ўта муҳим, – дейди шифокор Актамхўжа Азимов. – Шунинг учун уларнинг саломатлигини кун давомида назорат қилиб борамиз. Бу ерда болалар кунига тўрт маҳал тўйимли ва витаминларга бой таомлар билан овқатлантирилади. Тиббиёт хонамиз эса етарлича дори-дармонлар билан таъминланган.\nТаъкидлаш ўринлики, йўлланмаларнинг ҳамёнбоплиги ҳам ота-оналарга манзур бўлмоқда. Бу йилги 12 кунлик йўлланма нархи бир нафар бола учун 58 минг сўм этиб белгиланган.\n«Кимёгар»даги тозалик, озодалик, манзарали ва мевали дарахтлар беихтиёр кишининг баҳри дилини очади. Йўлаклар бўйлаб экилган ранг-баранг гуллар эса оромгоҳга ўзгача тароват бағишлаган. Оромгоҳ ҳудуди болаларнинг шодон кулгусига тўлган.\nМеҳнат ва ижтимоий муносабатлар соҳадаги қонун ҳужжатларини такомиллаштиришни талаб…


Huawei баёнот беради: унинг Kirin 980 чипи Apple A12 Bionic чипидан кучли - Terabayt.Uz\nHuawei баёнот беради: унинг Kirin 980 чипи Apple A12 Bionic чипидан кучли\n12 октябр куни Лондонда Huawei ўзининг янги флагмани Mate 20 Pro моделини намойиш қилишни режалаштирмоқда. Қурилма мутлақо янги Kirin 980 процессорида ишлайди. Huawei Kirin 980 ва Apple A12 Bionic ҳозирда 7 нанометрли архитектурага мос яратилган дунёда ягона процессорлар ҳисобланади. Шу йилнинг охирига келиб Qualcomm ҳам ўзининг 7-нанометрли Snapdragon 855 процессорини чиқаради.\nKirin 980 чипи 6,9 миллиард транзисторлар билан таъминланган бўлиб, Kirin 970 га қараганда 75 фоизга кўпдир. Чипнинг графикли ядроси аввалгиларига қараганда 57 фоизга кучайган, 75 фоиз тез ва 178 фоиз кўп самарадорликка эга. Гарчи Apple чипида ҳам шунча транзисторлар бўлса-да, Huawei ўзининг ишланмаси анча кучли эканини таъкидлади. Бошқа томондан олиб қараганда, янги чипдаги Apple маҳсулотлари аллақачон сотувга чиққан.\nЎҚИНГ:Huawei Mate 20 Pro: «сувости режими» сири ошкор бўлди\nHuawei’нинг таъкидлашича, Kirin 980’да суний интеллект топшириғини ҳал етиш учун нейрон ишланмасининг икки блоки (NPU) бор ва фотони ва видеони яхшилаш учун иккиталик ISP (тасвирни қайта ишлайдиган процессор) билан таъминланган. Чип LTE тоифасини қўллаб қувватлайди. Бундан ташқари, у Wi-Fi Hi1103 модули билан жиҳозланган ва юклаш тезлиги бўйича дунёдаги энг зўри бўлиб чиқди.\nЎҚИНГ:Huawei яна Apple’ни калака қиляпти: iPhone харидорларига 60 долларлик повербанкларни текинга улашди!\n#кучли процессор #Huawei Mate 20 Pro #Huawei Kirin 980 чипи


Обама қаршисидаги дилемма\nТаҳлилчилар¸ АҚШ стратегик манфаатлари¸ биринчи галда ҳарбий мақсадларга эришиш йўлида Обама маъмуриятининг ҳам ўз фуқаролари ҳуқуқларини топтаëтган Марказий Осиë ҳукуматлари билан ҳамкорлик қилишга мажбур эканини таъкидламоқдалар.\nАфғонистонда тинчлик ўрнатишни устивор мақсад деб эълон қилган АҚШ президенти бу борада Марказий Осиëдаги авторитар ҳукмдорлар ëрдамига муҳтож. Бундай ҳолда¸ унинг демократияни қувватлаш ваъдаси қайда қолади?\nҚирғизистон президенти Қурманбек Бакиев Манас базасини ёпиш ниятини эълон қилиши биланоқ¸ Вашингтондан “базанинг эҳтимолий ёпилиши Афғонистондаги ҳарбий амалиётларимизга таъсир қилмайди”, қабилидаги баёнотлар янграй бошлади.\nХусусан¸ Давлат котиби Ҳиллари Клинтон Афғонистондаги ҳарбий ҳаракатлар Манас базасига қаттиқ боғлиқ эмаслигини аниқ баён қилди.\n- Қирғизистон ҳукуматининг Манас базасини ёпиш масаласини кўриб чиқаётгани афсусланарлидир ва улар билан бу масалада муҳокамаларни давом эттиришга умид қиламиз. Лекин Қирғизистон ҳукуматининг мулоҳазалари нима билан якунланишидан қатъий назар, биз Афғонистондаги ҳаракатларимизни энг самарали тарзда давом эттирамиз, деди Клинтон хоним.\nМанас тақдири узил-кесил ҳал этилмагани боис, ҳарбий ҳаракатлар самарасининг айнан қайси давлат ҳамкорлигида таъминланиши ҳозирча аниқ айтилмаëтир.\nШундай бўлса-да, Пентагоннинг исмини ошкор қилмаган мулозими Ассошиэйтед Пресс билан суҳбатда, бу ерда гап қайси давлат ҳақда кетаëтганига ойдинлик киритди ва Ўзбекистон билан ҳарбий ҳамкорликни тиклаш имкониятларининг ҳозирда Вашингтон томонидан жиддий ўрганилаëтганини билдирди.\nРоссиялик ҳарбий таҳлилчи Павел Фельгенҳауэр ҳам, Вашингтон билан Тошкент ўртасида масалага оид парда ортидаги музокаралар бораётганига шубҳа қилмайди.\n- Пентагон бошданоқ¸ Андижон воқеаларини танқид қилиш эвазига Хонободдаги муҳим базани ёпишга тўғри келганидан норози бўлиб келди. Чунки бу база географик жиҳатдан Манасдан кўра анча қулайроқ эди.\nАмерика ҳарбийлари Қаршига жон, деб қайтган бўларди. У ерга қайтиш эса¸ сиёсатчиларнинг иродасига боғлиқ бўлади, албатта. Оқ уйнинг янги маъмурияти Тошкент ҳукумати билан бу масала хусусида музокара қилаётгани аниқ. Фақат¸ бу музокараларнинг қандай натижа билан якунланишини айтиш қийин, дейди ҳарбий таҳлилчи Фелгенҳауэр.\nРоссиядаги “Еженедльный журнал” нашрининг ҳарбий шарҳловчиси Александр Гольц Вашингтон билан Бишкек ўртасида юзага чиққан тушунмовчиликлар Америка билан муносабатларни тиклаш йўлларини қидираётган Каримов ҳукумати учун айни муддо бўлди, дейди.\nЎзаро ҳарбий ҳамкорликни тиклаш масаласи эса, бундай ҳамкорлик учун тўланадиган нархга боғлиқ бўлади¸ дейди бу таҳлилчи.\n- Албатта, бу вазият жаноб Каримовнинг америкаликлар билан совдолашувига кўпроқ имкон яратади. Чунки Ўзбекистон америкаликлар учун Афғонистонга транзитнинг энг қулай йўналишидир. Бу йўналиш бир пайтлар совет қўшинлари томонидан яхши йўлга қўйилган ва энг қулай ҳисобланган, дейди ҳарбий шарҳловчи Гольц.\nАйни пайтда¸ президент Бакиев америкалик ҳарбийларни Манасдан чиқариш ҳақда пўписа қилгандан бери¸ Марказий Осиёдаги бошқа давлатлар ҳам Американинг Афғонистондаги ҳарбий ҳаракатларига ҳисса қўшишишга иштиёқ кўрсатмоқда.\nҚозоғистоннинг ҳарбий бўлмаган юкларни ўз ҳудуди орқали ўтказишга рухсат бергани АҚШ учун Манас ўрнини боса олмаса-да¸ 2001 йили Афғонистон истилоси бошланганидан бери ўз ҳудудида Америка ҳарбий базасининг ташкил этилишига эришолмай келган Тожикистон яна Вашингтонга таклиф муждалари юбора бошлади.\nЎтган ҳафта Президент Имомали Раҳмон “Афғонистонда тинчлик ўрнатишда муҳим куч бўлмиш НАТО қўшни давлатлар, хусусан Марказий Осиё давлатлари орасида Афғонистон билан умумий чегараси энг узун бўлган Тожикистон билан фаол ҳамкорлик қилиши лозим”, дея баёнот берди.\nБу вазият эса, Оқ уйга келганига ҳали бир ой бўлмаган президент Барак Обамани мушкул қарорлар қабул қилишга мажбурлаши мумкин.\nАҚШ Давлат департаменти Ўзбекистонни авторитар режим, деб билади, ҳамда мамлакатдаги инсон ҳуқуқлари ва демократия вазиятини кескин танқид қилиб келади.\nШу маънода¸ ўз сайловолди кампанияси давомида¸ қолаверса қасамëд маърузасида бундай репрессив режимлар билан олди-берди қилмасликни ваъда қилган Обама учун Ўзбекистон билан ҳамкорликни тиклаш масаласи ҳазилакам қарор бўлмайди, албатта.\nЛекин, айни пайтда, президентлик фаолиятини бошлаганидан бери халқаро террор, хусусан Афғонистонда толибон ва Ал-Қоидага қарши кураш ўз ташқи сиёсатининг устувор мақсади эканини айтиб келаëтган Обама учун Ўзбекистонда демократия ўрнатиш масаласининг долзарб бўлмаслиги ҳам аниқ.\nҲарбий таҳлилчи Павел Фельгенҳауэр Обама дуч келаëтган бу дилеммани шундай шарҳлайди.\n- Гап¸ Обама маъмурияти учун муҳим масалалар ҳақда кетяпти. Айтайлик, Каримов режими билан муносабатларни узган Буш маъмурияти учун устувор мақсад Ироқ эди.\nОбама ҳам ўзини исломий террорчиларга қарши ашаддий курашчи сифатида тақдим этиб келди, лекин бу кураш Ироқда эмас, балки Афғонистонда олиб борилиши лозимлигини таъкидлади ва ҳозир Афғонистонда АҚШ қўшинлари сонини кўпайтиришга тайёрланмоқда. Афғонистон - Америка ташқи сиёсатининг асосий жабҳасига айланди.\nБундай вазиятда Вашингтон, менимча, ҳар қандай режим билан ҳамкорликка тайёрдир. Устига устак, Каримов режими қанчалик ёмон бўлмасин, Марказий Осиёдаги бошқа режимлар авторитарликда ундан қолишмайди, дейди москвалик ҳарбий таҳлилчи Павел Фельгенҳауэр.


Қашқадарёдаги Ҳосил байрамида ўтказилган улоқда Шавкат Мирзиёев номидан айтилган “Жентра” автомашинаси ўйналди » Ўзбекистон янгиликлари – Zamin.uz\n2016 йил 17 декабрь куни Қашқадарё вилояти Чироқчи туманида Қашқадарё вилоятининг жорий йилдаги Ҳосил туйи булиб ўтди.Унда Ўзбекистоннинг турли бурчакларидан меҳмонлар ташриф буюрди.\nМазкур тантана муносабати билан концерт дастурлари бўлиб ўтди. Унда Ҳосила Раҳимова, Маткарим Матжонов, Мирза Азизов, Фатҳулла Саъдуллаев ва қатор таниқли санъаткорлар иштирок этди. Дастурдан ўрин олган қучоқ уриштириш, хўроз уруштириш мусобақалари бўлиб ўтди. Кураш бўйича ҳам мусобақалар бўлди. Бош соврин битта нор туя ва битта тойни ғузорлик полвон Шерали Жўраев, сурхондарёлик рақибини ҳалол енгиб, қўлга киритди. Кейин дастурдан ўрин олган асосий томоша - кўпкари мусобақаси ўтказилди. Унда президент Шавкат Мирзиёев номидан айтилган бош соврин - “Жентра” автомашинасини Чироқчи тумани, Жар қишлоғидан Элмурод полвон Оқчовадан Шоди ҳожининг Жийрон оти билан олди. Бош совринни вилоят ҳокими шахсан ўзи топширди. Вилоят ҳокими номидан айтилган 1 туя, 1 той, 1 ҳўкиз, 1 қўчқор, 1 гиламга бош совринни қўлга киритган ғолибнинг акаси Йўлчи полвон эга чиқди. Чироқчи туман ҳокими номидан айтилган 1 туя, 1 той, 4 қўчқорни чироқчилик Шайми полвон ютиб олди.\nТеглар: байрамида туман туманида топширди вилоятининг жорий\n20:59 / 01-11-2016


Москвада мигрантлар учун меҳнат патенти 7 фоизга қимматлашди Ўзбекистон янгиликлари\nМосквада мигрантлар учун меҳнат патенти 7 фоизга қимматлашди\n3 January 2020, 12:16\nЎзбекистон, Тошкент - Batafsil.uz. ЯА Москвада хорижликлар учун меҳнат қилиш ҳуқуқини берувчи патент 7 фоизга қимматлашди.\nПойтахт солиқ қонунчилигига тегишли ўзгартириш Москва шаҳар Думаси томонидан жорий этилди. 2020 йилдан бошлаб хорижлик ишчилар патент учун бир ойда 2019 йилда амал қилган 5000 рубль ўрнига ойига 5350 рубль тўлайдилар.\n2018 йилда ушбу ҳужжат нархи 4500 рублни ташкил этган эди.\nУкраина, Молдова, Озарбайжон, Тожикистон ва Ўзбекистон фуқаролари 2015 йилдан буён Москвада ишлаш учун патент олишмоқда.\nМосква Иқтисодий сиёсат ва ривожланиш департаментининг дастлабки баҳолашига кўра, 2019 йилда чет эл фуқароларидан патентлар учун жисмоний шахслар даромад солиғи кўринишидаги тушум 18 миллиард рублни ташкил этган. 2019 йилнинг декабр ойи ўртасида 427 минг киши ушбу ҳужжатни расмийлаштирган.\nМосква мэри Сергей Собяниннинг таъкидлашича, шаҳарга ишлаш учун келган ҳар қандай меҳнат мигранти солиқ тўлаши шарт. Собянин 2019 йилнинг 28 октябрь куни ҳуқуқбузарликларнинг олдини олиш бўйича умумшаҳар йиғилишида: "Мигрантлар иш берувчи учун Россия фуқароларидан арзонга тушмаслиги керак. Бу жуда муҳим ёндошув деб ҳисоблайман. Биз Москвага ишлаш учун келган ҳар қандай киши рўйхатдан ўтиши ва москваликлар сингари солиқ тўлашини таъминлашга эришишимиз лозим ", -деб айтди.\nИлгарироқ маълум бўлишича, Москва вилояти ҳукумати ҳам 2020 йилда меҳнат мигрантлари учун патент нархини 250 рублга оширишни режалаштирган. Яъни ушбу вилоятда ишлашмоқчи бўлган мигрантлар бир ойда 5.1 минг рубль тўлашлари лозим бўлади. Бу ҳақида Интерфакс хабар қилмоқда.


Ёш йигитлар ўйин қурбони бўлишди - EFFECT.UZ\nЁш йигитлар ўйин қурбони бўлишди\n. 13:40 | 08.09.2020\nҲиндистон ҳукумати ўтган ҳафтада Хитой ҳукумати билан зиддият натижасида, мамлакатда 100 дан ортиқ иловани тақиқлаётганини эълон қилган эди.\nИловалар орасида машҳур PlayerUnknownʼs Battlegrounds ўйинининг смартфонларга мўлжалланган – PUBG Mobile ўйини ҳам тақиқланди.\nМаҳаллий нашрларнинг хабар беришича, Ғарбий Бенгалия штатидаги Надия туманида яшовчи 21 ёшли талаба айни шу ўйин сабабли ўзини ўлдирган. Онасининг айтишича, Притам Ҳалдер (Pritam Halder) исмли бу йигит 4 сентябрь куни нонуштадан кейин ўз хонасига қамалиб, эшикни ичкаридан қулфлаб олган. Узоқ вақт чиқмаганидан ва чақирувларга жавоб бермаётганидан хавотирланиб, эшигини бузиб киришса, у хонанинг шифтидаги вентиляторга ўзини осган экан. Марҳумнинг ота-онаси билан бўлган суҳбатдан сўнг полиция ҳам унинг PUBG Mobile ўйнай олмагани учун ўз жонига қасд қилганини қайд этган.\nPUBG тақиқининг яна бир қурбони эса Аҳмадободнинг Ананд туманидаги қишлоқлардан бирида яшовчи 16 яшар ўсмир бўлган. У доимо фақат PUBG Mobile ўйнаб, смартфонидан бош кўтармай ўтиравергач, мактаб ўқитувчиси бўлган отаси унинг қўлидан телефонини олиб қўйган. Бола отаси билан жанжаллашиб, сўнг уйда сақланаётган пестициддан ичиб ўзини заҳарлаган. Ота-онаси уни касалхонага олиб келишган, бироқ шифокорлар унинг ҳаётини сақлаб қола олишмади.\nЭрдўған Туркияда яна бир чекловни жорий қилди\nҲиндистонда PUBG Mobile хизмати тўлиқ ўчирилди!


Қўқон давлат педагогика институтининг «частний лавочка»дан фарқи йўқ — Абдуқодир Тошқулов - XABAR.INFO\nҚўқон давлат педагогика институтининг «частний лавочка»дан фарқи йўқ — Абдуқодир Тошқулов\nОлий ва ўрта махсус таълим вазири Абдуқодир Тошқулов Президент 4—5 февраль кунлари Фарғона вилоятига ташрифи асносида вилоятдаги ОТМларга шахсан ўзи борди. Бу ҳақда вазирлик матбуот хизматига таяниб, «Gazeta.uz» хабар берди.\nУ Муқимий номидаги Қўқон давлат педагогика институтидаги таассуротлари билан ўртоқлашди.\n«Капитал реконструкция бўлаётган бинони кўрсатмоқчи бўлишди, мен йўқ дедим. Тўққиз қаватли биноларинг бор экан, ўшанинг еттинчи қаватига чиқаринглар, дедим. Чиқдик, тарих факультети жойлашган экан. Бино ачинарли ҳолатда. Жорий ёки капитал таъмирлаш умуман бўлмаган. Эшик, дераза, деворлар эски, мана эшикка эътибор беринг, бундан 20 йил олдинги ‘колхоз’ни идораси ҳам бундай эмас. 9 қаватнинг ҳамма аудиторияси шу аҳволда», — дея таъкидлади вазир.\nУ, шунингдек, ОТМнинг ҳисобида маблағи бўла туриб, ўз биносини таъмирламагани ҳақида гапирган.\n«100 миллиард сўмдан кўп пули бор ҳисобида. Янги бино қуришни орзу қилиб турибди булар. Мен иқтисодчиман, тахминий ҳисоб-китоб қилсам, бир қаватини 120 миллион сўм билан нормал ҳолатга олиб келса бўлади. Камида 46 миллион сўм суперконтракт тўлаган талаба мана шу эшикдан киради. Деворларни қаранг. Уларнинг топиб олган гапи, ‘Халқ таълимидан яқинда ўтди’. Уч йил бўлган бизга ўтганига. Ҳар йили битта қаватдан қилса ҳам бўлар эди», — дейди Тошқулов.\nБундан ташқари, вазир ректорларнинг молиявий мустақилликка эга эмаслигини рўкач қилишига ҳам тўхталиб ўтган.\n«Бироз олдин Ёшлар ишлари агентлиги директорига (Алишер Саъдуллаев) талаба ‘ўтира олмаймиз парталарга’ деб шикоят қилган экан. Ҳақиқатан ҳам мактаб ўқувчиси ўтирмайдиган, андозага тўғри келмайдиган парта, стуллар. Уларни топиб олган гапи, ‘биз молиявий мустақилликка эга эмасмиз’. Асосий сметада неча пул қўйиб берсангиз, Молия вазирлиги, Олий ва ўрта махсус таълим вазирлиги сизга тасдиқлаб беради. Яна қанақа молиявий мустақиллик керак?» — деди ОТМ вазири.\nАбдуқодир Тошқулов китобларнинг аҳволи ҳам эътиборини тортганини айтган. У энг янги китоб 1996 йилги эканини, ахборот ресурс маркази 2013 йилдан буён талаб даражасида адабиётлар билан янгиланмагани, қарийб ўн йил олдинги ўқув режа ва дастурлардан фойдаланилаётгани таъкидланган. Миллий ғоя, маънавият асослари ва ҳуқуқий таълим кафедрасида соат 14:00 да бирорта ўқитувчи йўқлигини айтди.\n«Кафедра шкафларида тахлаб қўйилган курс ишлари, оралиқ, якуний назорат дафтарлари ҳолатини кўрдим. Охирги уч йиллик турибди, қоғоздан бошқа нарса йўқ. Энг ачинарлиси, бирортаси текширилмаган. Баҳолар қўйилмаган. Лекин қайдномалар амалга оширилган. Демак, билимига эмас, ҳолатига қараб баҳолаган. Коррупциявий ҳолатлар бу ерда сўровларда аниқланди», — деди у.\nТошқулов ўқитиш услублари эскича эканини, янги технологиялар бўйича дарслар ташкил этиш бўйича гап ҳам бўлиши мумкин эмаслигини қайд этган.\n«Абдували Жонузоқович (вазирлик Олий таълим муассасалари фаолиятини мувофиқлаштириш бош бошқармаси бошлиғи Холиқов Абдували Жонузоқович), ахборот-ресурс марказидаги мана бу аҳволни қаранг, ўқув жараёнини айтдим сизга. Сиз шунчалик қоғозга кўмилиб қолгансиз-ки, буни сизни юзингизга қараган одам ҳам билади. Оппоқ бўлиб кетгансиз. Эртадан бошлаб Қўқонда юрасиз», — дейди лавозимга яқинда тайинланган вазир.\nАбдуқодир Тошқулов йиғилиш натижалари билан Қўқон давлат педагогика институти ректори Маъмуржон Отажоновга хайфсан бериш масаласини кўриб чиқиш бўйича топшириқ ҳам берган. Шу қаторда институт проректорларига фаолиятларини қайта кўриб чиқиш ва мавжуд камчиликларни бартараф этишга бир ой муддат берилди.\n«Илмий ишлар ва инновациялар бўйича проректор (Дилноза Хўжаева) 20−25 йилдан бери лавозимда, фан номзоди, доцентлик олмаган. Аёл киши илмий бўлим бошлиғи, аёл киши проректор. Нимага ўзлари намуна бўлиб, докторлик (диссертация) қилмаганлар? Нега докторларни олиб келиб қўймайсизлар шу жойга? ‘Частний лавочка’дан (хусусий раста — таҳр.) фарқи йўқ. Ҳеч ким, ҳеч кимни гапирмайди, тамом. Бугун ректорликка номзод дейилса, умуман топа олмайсизлар, муносиб проректор қўйилмаган», — дея таъкидлаган вазир.\nМолия ва иқтисодий ишлар бўйича проректор Маҳаммадали Аҳмедовни эгаллаб турган лавозимидан озод қилиш масаласи бўйича топшириқ берилган.\nВазир институтнинг хўжалик-молиявий аҳволини қайтадан кўриб чиқиш, қурилиш танловлари (тендер) қандай ўтганини текшириш бўйича вазифа қўйган. Унинг айтишича, «КРУ унчалик эътибор қилмаяпти, Ҳисоб палатаси аяб турибди».\nАҚШдаги сирпанчиқ трассада 130 га яқин машина тўқнашиб, 6 киши ҳалок бўлди (видео)\nТошкентда ука қариндошларининг кўз ўнгида акасини ўлдирди. Нега?


Совет Иттифоқидан мустақилликнинг 28 йиллигини нишонлаш байрами чоғида саф торган Қирғизистон фахрий қоровули, 2019 йил 31 август куни Бишкекнинг Олатов майдонида олинган сурат. (Вячеслав Оселедко/AFP)\nБИШКЕК – Қирғизистон расмийлари мамлакатда рус тилига асосланган кирилл ёзувидан лотин ёзувига ўтишни муҳокама қилмоқдалар.\nУшбу масалани 11 сентябрь куни парламентда таълим вазири лавозимига номзоди тасдиқланган Канибек Исаков кўтариб чиқди. Шундан кейин у мазкур лавозимга тайинланди.\n«Мен лотин имлосига ўтишни қўллаб-қувватлайман. Биз бу ишни босқичма-босқич амалга оширишимиз зарур», деб айтган Исаков депутат Алтинбек Сулаймановнинг ушбу масала юзасидан берган саволига жавобан.\n«Бу борада биз туркийзабонлар орасида энг охиргисимиз – қозоғистонликлар 2025 йилда лотин имлосига ўтишади. Биз 1928-1940 йиллар оралиғида лотин ёзувидан фойдаланганмиз, шундай экан, биз ёзувни ўзгартирмаймиз, балки унга қайтамиз. У давлат тилини шакллантиришга ёрдам беради», деб айтган Сулаймонов.\nФрунзе (ҳозирги Бишкек) шаҳрида жойлашган Сталин номидаги 3-мактаб, 1930-йилларда олинган сурат. Бино пештоқида – лотин алифбосидаги ёзув. 1928-1940 йиллар оралиғида Қирғизистонда лотин ёзувидан фойдаланилган. (Қирғизистон марказий архиви)\nУшбу тасдиқлов юз бериши мумкин бўлган ўзгаришлар борасида қизғин мунозараларга сабаб бўлди.\nБишкеклик сиёсий таҳлилчи Алмаз Тожибойнинг сўзларига кўра, лотин имлосига ўтиш қирғиз тилининг янада табиийроқ бўлишига кўмаклашади.\n«Бу ғояни амалга оширишимиз зарур. Олдинда жуда кўп ишлар бор. Россия мустамлакаси белгиларидан халос бўлиш вақти келди», деб ёзган у Facebook саҳифасида.\n«Мустақил Қирғизистон лотин имлоси асосий ҳисобланган давлатларда яшовчи қирғиз диаспораси учун лотин имлосини расман қонунийлаштириши лозим», деди Қирғизистон тарихи жамияти президенти Тинчтикбек Чороев Facebook тармоғида ёзиб қолдирган фикр-мулоҳазасида.\nЛотин имлосини қўллаб-қувватловчилар махсус qyrgyz.com сайтига ҳавола улашмоқдалар, бу ерда лотин ёзувидаги қирғиз тилида ёзилган материаллар жойланган бўлиб, қирғизча матнларини кирилл имлосидан лотинга ўгириб бериш хизмати ҳам бор.\nҚарор қабул қилинадиган бўлса, бу мамлакатнинг Россия ва собиқ Совет тизимидан янада мустақилроқ бўлиши ва узоқлашишини англатади. Совет Иттифоқи 28 йил аввал парчаланган бўлишига қарамай, Қирғизистон Иосиф Сталин даврида жорий этилган кирилл имлосидан ҳамон фойдаланиб келмоқда.\nУзоққа чўзиладиган жараён\nДепутат Дастан Бекешев лотин ёзувига ўтишни қўллаб-қувватлар экан, бу жараённинг узоққа чўзилишини айтиб огоҳлантирди.\n«Бу жуда қиммат лойиҳа, шу сабаб Қирғизистон аввал энг долзарб муаммоларни ҳал қилиб олиши керак», деди у нашр билан суҳбатда.\nҚирғиз халқи ўтмишда араб ёзувидан фойдаланган. Советлар ҳукмронлиги даврида Қирғизистон аввалига араб ёзувини сақлаб қолган, 1928-1940 йилларда эса лотин имлосига ўтган ва охир-оқибат кирилл ёзуви жорий этилган.\n1991 йилда Қирғизистон мустақил бўлди, зиёлилар ва ватанпарварлар лотин имлосига қайтиш масаласини бир неча бор кўтариб чиқдилар ва бу билан Россия оммавий ахборот воситаларининг кескин танқидларига учрадилар.\nБу масала, тил, маданият ва тарихий муштараклик борасида Қирғизистонга энг яқин ҳисобланган қўшни Қозоғистон ўтган йили лотин ёзувига ўтишга қарор қилганидан кейин яна кун тартибига чиққан.\nБошқа бир қўшни мамлакат, туркий тилли Ўзбекистон 1993 йилдан бери лотин имлосидан фойдаланиб келади. Ҳозирда у иккала ёзувни ҳам қўлламоқда.\nЧўкаётган Россиядан қанча узоқ бўлсак шунча яхши! ;))\nҲа-ха-ҳа, журналист дегани ҳам шунчалик думбул бўладими! Пул учун ватанини ҳам сотиб юборар эканда. Қизиқ, нега унда рус мактаблари бўш жой йўқ, баъзан ота-оналар фарзандларини жойлаштириш учун пул беришади? Менимча, бундай фақат оддий халқ азият чекади. Ундан кўра мамлакатдаги ички муаммоларни ҳам қилишмайдими. Жин урсин, ҳеч кимни ташвишлантирмайдиган тиллари устида куйиб-пишмоқдалар. СССР бўлмаганида, Қирғизистон деган давлат бўлмасди. Буни унутма.\nЎлиб қоламан, «Қирғизистоннинг Совет Иттифоқидан мустақиллигининг 28 йиллик байрами эмиш» :) Шарҳни қаранг! :))) Совет Иттифоқи бўлмаганида, Қирғизистонда ҳеч нима нишонланмасди, чунки Қирғизистоннинг ўзи бўлмасди :))\nБу қарорни қўллаб-қувватлайман. Ҳозирги кунда асосий ахборот дунёси лотин ёзувидан фойдаланади. Бундан ҳеч қаерга қочиб бўлмайди. Кирилл ёзувини нима қиламиз.\nКирилл ёзуви ўлик юк кабидир, сабаби Россия цивилизацияси қирилиб, қуриб бормоқда.\nИқтибос: «Қарор қабул қилинадиган бўлса, у Марказий Осиёнинг Россия ва собиқ Совет тузуми таъсиридан янада мустақилроқ бўлиш ва узоқлашиш жараёнини акс эттиради.» Лекин, бу парчада муаллиф аслида регрессни «тараққиёт» деб атаяпти. Ажабланарлиси, менимча, журналистларнинг маълумоти саккизинчи синф даражасида. Менимча, мақола шунчаки лотин ёзувининг рекламаси, ва албатта қандайдир нишонга етиб борса керак. Лекин, лотин тили аллақачон ўлиб бўлган. Америка тилига ўтиш керак, одамларни куттириб ва ишни чўзиб нима қилдик?\nУмуман олганда, Лотин ёзуви ва лотин тили бир-биридан фарқ қилади. Дейлик, кирилл ёзуви кириллча тилдан фарқ қилганидек. Бу ёзувни рус тили ҳам, украин тили ҳам, қирғиз тили ҳам қўллайди ))\nАллақачон ўтиш керак эди, ахлат россия бизни мажбурлаган тил билан эмас, табиий равишда ривожланишимиз керак\nҚизиқ, лотин ёзувига-чи, ким мажбурлади сизни? Ёки бу сизнинг она тилингизми?\nХудди шундай, Хрушчев ва Сталин даврида қурилган барча биноларни бузиб ташлаш, ўтовлар барпо этиш ва табиий равишда ривожланиш керак. Ўйлайманки, қурилиш мероси Марказий Осиё халқларининг табиий ривожланишига жиддий тўсқинлик қилмоқда :)\nУнда сиз ҳам америкача компьютерлардан воз кечишингиз ва ёғочли уйларга қайтишингиз керак ))\nҲақиқатан ҳам, табиий йўл билан ривожланган яхши. Ўтовларга қайтиб, эшакларингизга мининглар.\nСиз ўзингиз азалдан қолган ботқоқликларингизга қайтиб кетиб лаптиларда сакраб юришингиз керак. Иложи бўлса бурнингизни суқмасдан.\nМолдова, Ўзбекистон, Туркманистон ва Озарбайжон аллақачон лотин имлосига ЎТГАН. Қозоғистон ҳам ўтишни бошлади, бу Россиянинг оқилона ва табиий мағлубиятидек кўринмоқда.\nМен Ўзбекистонданман. Тиллар (ёзувлар) билан боғлиқ чалкашлик етмагандек, халқ пуллари исроф қилинди. Натижа нима бўлди? Ҳалигача пул сарфлаяпмиз. Рус мактаблари эса тўлиб кетган. Ҳамма Россияга кетишни хоҳлайди. Мана шундай қарор.\nМен ҳам ўзбекистонликман, лотин ёзувига ўтиш муаммоли бўлганининг сабаби, у пайтларда ҳали компьютерлар унчалик оммалашмаган, интернет мавжуд эмас эди. Ҳозир эса ўтиш жараёни якунловчи босқичда.\nТожибойнинг мантиғидан келиб чиққан ҳолда гапирсак, лотин имлосига ўтиш «Россия мустамлакасининг тугатилиши» ва «Ғарб мустамлакаси бошланишини англатади»...